Lifan-Z/Chinese-poetries-txt huggingface dataset:
东风微解缀檐冰，仍喜朝来井水清。腊浅得春全未煖，雪悭和雨最难晴。小窗日煖犹棋局，穷巷更深尚屐声。莫把摧颓嫌暮景，且将闲散替劳生。
避湿违寒不出门，一冬未省正冠巾。月从雪后皆奇夜，天向梅边有别春。秉烛登临空语旧，拥炉情味莫怀新。荣华势利输人惯，赢得尊前现在身。
蛮触纷拏室未虚，心知惩忿欠工夫。腹须空洞方容物，事过清凉已丧吾。万仞我山高不极，一团心火蔓难图。从今立示寒灰观，笑看苍黄走郑巫。
偶然寸木压岑楼，且放渠侬出一头。鲸漫横江无奈螘，鹏虽运海不如鸠。躬当自厚人何责，世已相违我莫求。石火光中争底事，宽颜收拾付东流。
民和神福固其宜，况有仁先四者施。吴稻即看收再熟，周牟先已秀双岐。蕙风半老黄金穗，梅雨重春绿玉枝。乐不可支聊发咏，田间日日是芳时。
天遣贤侯惠此州，随车一雨缓千忧。药寮坐看云穿屋，莲棹归将叶盖头。三伏凉来那易得，百年饱外更何求。合词但祝为霖手，早侍薰弦十二旒。
鸣凤朝阳尺五天，匆匆忽过白鸥边。遥怜海内无双士，独酌人间第二泉。决去君今身似叶，赠行谁有笔如椽。老夫但祝重相见，未拟消魂赋黯然。
幽栖先自懒衣裳，秋暑薰肌汗似浆。对客绪言多勉强，谋家生事总荒唐。蚤眠不待星当户，晚饭常占日半墙。莫道闲中无外慕，朝朝屈指望新凉。
园林随分有清凉，走遍人间梦几场。铁砚磨成双鬓雪，桑弧射得一绳麻。光阴画纸为棋局，事业看题检药囊。受用切身如此尔，莫于身外更干忙。
从君挥麈演金乘，我已无心缠葛藤。第一圆通三鼓梦，大千世界一窗灯。罢参柏子庭前意，权作梅花树下僧。饭饱闲行复闲坐，人间有味是无能。
珠渊玉水折方员，涌出双莲照酒边。压倒小湖三级草，增光后沼两重莲。苕华名字元相群，桃叶根株本自连。好把吴歈翻楚些，杨荷新曲胜当年。
香山岁晚惜芳辰，索酒寻花一笑欣。列子御风犹有待，邹生吹律强生春。若将外物关舒惨，直恐中涂混主宾。此老故应深解此，逢场聊戏眼前人。
拙是天资懒是真，本来何用戒香薰。强阳气尽冥恩怨，杜德机深泯见闻。念动即时漂鬼国，心空随处走魔军。室中已自空诸有，休负天机与地文。
使君精祷动仙灵，月御俄从毕噣经。昨夜云头随皂盖，今朝雨脚挂青冥。池光拍岸浮州宅，湖面粘天涨洞庭。賸采吴歈歌岁事，传归击壤调中听。
仙篆驱龙效水灵，佛螺吹梵演云经。何烦础汗生蒸润，便借炉薰作晦冥。一念故应周法界，万神元不隔明庭。昌时圭璧形声应，不似周时莫我听。
向非贤牧政通灵，几负松陵耒耜经。天籁侵晨占少女，雨师连夜檄玄冥。作霖岂必求商野，召见谁能右汉庭。闻有追锋传好语，从今侧耳为君听。
雨挟潮痕涨具区，流渠决决绕幽居。荷锄日课都忘倦，抱瓮天机本不疏。且喜水平昌谷稻，莫教雷假介休车。老翁饱外还多事，更把林间种树书。
村村畦圃艺新区，处处田庐葺旧居。熟透晚梅红的皪，展开新箨翠扶疏。向来矜寡犹遗秉，此去污邪又满车。谁解续经如鲁史，为将连岁有年书。
浮生自有老规模，寒燠随宜不用拘。未尽九秋先挟纩，犹赊十月已开炉。一心定后冥欣厌，四大安时适惨舒。若使强追年少乐，直成赤手缚於菟。
铅刀曾齿莫邪铦，游倦归欤雪满髯。柳带受风元不结，荷盘承露竟无黏。逢场鼓笛如灰冷，送老虀盐似蜜甜。留得本来真面目，行藏何假问龟占。
岸帻萧骚雪满簪，一闲真是直千金。归来栗里多情话，病后香山少醉吟。久坐蒲团蕉叶放，闲拖藜杖藓花深。饥时吃饭慵时睡，何暇将心更觅心。
远道悠悠日暮云，愁眉今日为君轩。残灯独照江东集，短梦相寻白下门。即事想多梅蕊句，有谁堪共桂花樽。斯文赖有斯人在，会合何时得细论。
秃翁衰雪涕垂颐，仿佛三生懒散师。浃髓沦肤都是病，倾囷倒廪更无诗。笑看笔格网丝遍，闲数窗櫺花影移。事业光阴今若此，故人休说旧襟期。
不过溪桥又两年，偶随筇竹访幽禅。有缘再踏云岩路，无处重寻石井泉。拟辍半山分座住，先携一枕借床眠。觉来饱吃红莲饭，正是塘东稻熟天。
席帘纸阁护香浓，说有谈空爱烛红。高饤膻根浇杏酪，旋融雪汁煮松风。康年气象冬三白，浮世功名酒一中。无事闭门渠易得，何人蹑屐响墙东。
玉笋风标右汉廷，起家聊直使车星。古来将相多头黑，此去功名尚鬓青。披草两年南北巷，折梅明日短长亭。门前车辙从今少，寂寞柴荆且暂扃。
北垞南冈总是家，儿童随逐任驩哗。开尝腊尾蒸来酒，点数春头接过花。尽把园林蒙锦绣，多添门户锁烟霞。杖藜想被春风笑，扶却衰翁管物华。
今朝南野试开荒，分手耘锄草棘场。下地若干全种秫，高原无几谩栽桑。芦芽碧处重增岸，梅子黄时早濬塘。田里只知温饱事，从今拚却半年忙。
万里东来万里归，正怜寡妇与孤儿。死生契阔心如铁，风雨飘摇鬓欲丝。早集汉庭陪振鹭，莫留岷岭恋蹲鸱。故家零落今余几，门户非君更属谁。
人间胜事不常有，自古年华无重回。半夜飞云并行月，平明微雨拂轻埃。莲花正在山头发，桃树应从洞里开。寄语夫君急行柬，省闱看是辟书来。
万家罗绮竞喧阗，乐事能并在锦川。兰烛连衢千对烂，冰轮此夕十分圆。喜逢蜀国寻春日，正是摩陀供佛天。人物熙熙醒醉里，却思风景似当年。
霜风几夕报初寒，蟋蟀归来已四迁。旧物有毡眠软暖，讲堂逢鱓馈新鲜。功名久已遗清老，征戍何由及晚年。暴客更缘贫见外，时危身老亦悠悠。
兜罗世界三千刹，重璧楼台十二城。云暗峨嵋封古色，日曛𫛛鹊溜春声。莫将蕉叶评摩诘，且撚梅花慰广平。更忆缑山可怜夜，怯寒谁与伴调笙。
湘江晓月照离裾，目送车尘至欲晡。归路新诗合千首，几时乘兴更三吾。眼边俗物只添睡，别后故人何似臞。尚策爬沙追历块，未甘直作水中凫。
我亦知吾生有涯，长将病骨抵风沙。天寒短日仍为客，酒暖长亭未是家。又苦征夫催去去，更甘飞雨故斜斜。旧闻行路令人老，便恐霜毛一半加。
未与骚人当糗粮，况随流俗作重阳。政缘在野有幽色，肯为无人减妙香。已晚相逢半山碧，便忙也折一枝黄。花应冷笑东篱族，犹向陶翁觅宠光。
恋恋庭闱竟北征，槐花唤我试诸生。了知归近犹看堠，更有愁来即入城。愚水端能勤入梦，崳峰何得懒相迎。只应白发持环久，见我跫然笑未成。
城中忙失探梅期，初见僧窗一两枝。犹喜相看那恨晚，故应更好半开时。今冬不雪何关事，作伴孤芳却欠伊。月落山空正幽独，慰存无酒且新诗。
故人深住白云隈，欲到何因只寄梅。岁晚观山吾独立，泥中骑马子能来。转头不觉三年别，病眼相看一笑开。说似少陵真句法，未应言下更空回。
雪花遣霰作前锋，势颇张皇欲暗空。筛瓦巧寻疏处漏，跳阶误到暖边融。寒声带雨山难白，冷气侵人火失红。方讶一冬暄较甚，今宵敢叹卧如弓。
宿云送腊晓仍开，日动江光度竹来。春到更晴谁不喜，时迁不道老相催。山村敢惜身犹远，边地应怜战未回。春鸟岂知人意绪，新声只欲劝衔杯。
客有来从天一隅，相逢喜问子何如。橘洲各自分马首，湘水更曾烹鲤鱼。心近人遐长作恶，离多合少可无书。得知安稳犹差慰，敢道韦郎迹也疏。
帝苑花秾记并游，万人回首看鳌头。也知旬月应颛面，已逼云霄又作州。别后闻公非故我，学林著脚到前修。登门犹说同年话，未觉红鸾映白鸥。
初病杨花犹乱飞，即今梅子已黄稀。卧惊节物遽如许，起得沉绵更解肥。云寺耶溪招布袜，斜风细雨欠蓑衣。半生不结修门梦，只梦家山唤早归。
春山华润秋山瘦，雨山点黯晴山秀。湖湘山色天下稀，零陵乃复白其眉。作亭不为俗人好，个竹把茅吾事了。朝来看山佳有余，为渠更尽一编书。
城南前江后山趾，竹斋正对寒江启。不嫌渔火乱书灯，只苦橹声惊睡美。平生刺头钻故纸，晚知此道无多子。从渠散漫汗牛书，笑倚江枫弄江水。
前夕放船湘口步，约到衡州来日午。五程一减作三程，谢渠江涨半篙清。今日雨来三四五，又闭疏篷听暮雨。长年商量泊船所，雨外青山更青处。
江梅去去木犀晚，萱草石榴刺人眼。抹利独立幽更佳，龙涎避香雪避花。朝来无热夜凉甚，急遣山童问花信。一枝带雨折来归，走送诗人觅好诗。
匆匆离合梦非梦，续续谈谐眠不眠。莫道对床容易著，试思分手几何年。长亭更放金荷浅，后夜谁同璧月圆。要得长随二三友，不知由我定由天。
扁舟斜缆白沙虚，欲行未发小踟蹰。吾家子云来得得，为携碧酒买白鱼。谊风多年冷似铁，非公其谁主风月。尊前醉倒定不嗔，同来多半个中人。
吾生行路何时了，旧馆重来身渐老。路旁松桂只十年，如今修修旧小小。昨宵宿处又云边，来宵还似今宵然。陈迹更待俛仰间，有酒不饮要称贤。
秋日才升却雾中，先生更去恐群空。古谁云远今犹古，公亦安知世重公。轩冕何缘关此老，江山所过总清风。我行安用相逢得，不得趋隅又北东。
澹翁家近醉翁家，二老风流莫等差。黄帽朱耶饱烟雨，白头紫禁判鶑花。补天老手何须石，行地新堤早著沙。三岁别公千里见，端能解榻瀹春芽。
林下诗中第一仙，西风吹到日轮边。杜陵野客还惊市，国子先生小着鞭。拈出老谋开宇宙，本来清尚只云泉。新篇未许儿童诵，但得真传敢浪传。
一雨未辞泥至腰，新寒疠气喜全消。都人得此正希阔，远客幡然成寂寥。声在疏檐与黄叶，梦听禁漏近丹霄。愁心却被诗勾引，始觉君家我里遥。
家书希到恐缘遥，岂有全无雁拂霄。屈指大刀违破镜，负渠缩项及长腰。何当竹外扁舟去，趁取梅梢未雪消。赖有可人同舍客，破愁得句似参寥。
客间眼暗可逢人，公子诗琴却有神。频掉乌纱知得句，快挥绿绮更留尘。飘零不问今何夕，邂逅相欢意便亲。作许生涯浑不恶，只愁我辈转须贫。
道得闲来尽未闲，颇缘幽事搅心间。卧听雪作披衣起，不待天明带月看。更觉梅枝殊摘索，只惊蓬鬓却羁单。飞花岂解知人意，风里时时戏作团。
洒竹穿梅湖更山，客间得此未嫌寒。髯疏也被轻轻点，齿冷犹禁细细餐。晴了还成三日冻，销余留得半庭看。凭谁说似王郎妇，盐絮吟来总未安。
紫禁仙人视草闲，宫云低到绮疏间。玉妃为作回风舞，金炬高烧带笑看。得句却嫌椽笔小，冲泥遣慰客毡单。夜哦妙语锵鸾鹤，不觉梅梢霁日团。
朱崖柳色欲春风，庾岭梅花尚雪容。念子南归骑瘦马，只今谁解好真龙。吾乡端是山水窟，何日来同丘壑胸。白鹭青原不妨拣，诛茅结屋看何从。
主宾呼酒卷沧溟，我亦何人与德星。高阁连云压潮白，前山倒影入杯青。细哦秀句清无底，匹似疏梅寒更馨。不惜坐间作颓玉，只愁宫漏又须听。
使君见处我何言，且上斯亭一笑还。便有醒然新气象，何曾改却旧江山。咏归风味谁知点，克己工夫未减颜。个里诸生高着眼，仕和不仕得相关。
愁边节里两相关，茶罢呼儿检历看。社日雨多晴较少，春风晚暖晓犹寒。也思散策郊行去，其奈缘溪路未干。绿暗红明非我事，且寻野蕨作蔬盘。
去岁归时正牡丹，亲庭上寿撚花看。共知春好毋虚掷，更复杯深肯剩残。谁料今兹千万感，强从叔也两相宽。风颠雨急关侬事，时序撩人只暗叹。
愁里真成日似年，懒边觅句此何缘。雨荒山谷江西社，苔卧曹瞒台底砖。顿有珠玑开病眼，旋生羽翼欲俱仙。车斜韵险难为继，聊复酬公莫浪传。
未嫌春晚不多花，只爱青原绿似瓜。剩欲开怀纳岩壑，可堪病眼著风沙。待船小立看鸥没，倚杖微吟尽帽斜。客里更无诗遣闷，不愁两鬓不成华。
积雨今晨也解休，殷勤日脚傍花流。半明衣桁烘梅润，全为农家放麦秋。更著好风堕清句，不知何地顿闲愁。新晴佳处无人会，隔柳一声黄栗留。
云气微升又霍然，虚疑数点长三川。渚东秔稻今无雨，社曲桑麻莫问天。饿死何愁更平籴，野夫半去只荒田。未辞托命长镵柄，黄独那能支一年。
自怜秋蝶生不早，只与夜蛩声共悲。眼边未觉天地宽，身后更用文章为。去秋今夏旱相继，淮江未浄郴江沸。饿夫相语死不愁，今年官免和籴不。
尘外尘中尽静喧，阁前阁后且山川。秋生疏雨微云处，月仄青原白鹭边。眼冷庾楼聊复此，人如叶令更差贤。从公欲往其如懒，著句无佳莫浪传。
病眼何愁未苦佳，晓看霜了晚看霞。只惊天上三冬月，那得西湖十里花。景与诗争酣未退，兴如水涌去难遮。却嫌醉墨欹倾甚，整整斜斜半似鸦。
鲁公尚有粥为食，卢老今无僧作邻。文字借令真可煮，吾曹从古不应贫。诗肠幸自无烟火，句眼何愁著点尘。俗子岂知贫亦好，未须容易向渠陈。
春暖何缘雪压山，香来初认李花繁。露酣月蕊苍茫外，梅与山矾伯仲间。剩雨残风底无赖，明朝后日不堪看。泥深小忍春游脚，犹遣青童去一攀。
向来一旱鬓成丝，敢道新年雨脚垂。未必催诗真强管，端令学稼失愁思。只今且莫倾三峡，此后时须示一犁。未爱少陵红湿句，可人却是道知时。
新诗不但不饶侬，便恐阴何立下风。每与胜谈千古事，不知拨尽一炉红。生儿底巧翁何恨，得子销愁我未穷。剩欲苛留老三迳，念渠何罪亦山中。
桃李何忙开又零，老怀易感扫还生。略无花片经人眼，谁道春风不世情。睡去恐遭诗作祟，愁来当遣酒行成。子能觅句庸非乐，未必胸中有不平。
只道韶华不到侬，不妨软日媚柔风。愁心自对春无味，老面可能花似红。逢著诗狂兼酒圣，又忘人厄或天穷。圣人枉索方兄价，我与贤人也一中。
清庙欹斜一笑扶，归来四壁亦元无。可怜拙计输余子，住破僧房始结庐。三迳非遥人自远，万间不恶我何须。冥搜善颂终难好，贺厦真成燕不如。
眼高不肯住清都，梦绕江南水竹居。却入青原更青处，饱看黄本硬黄书。翦裁风月聊堪醉，拆洗乾坤正要渠。赐宅不应公得免，未知北第似林庐。
三年再谒一番逢，两舍相望几讯通。便有好怀安得尽，不知造物底相穷。公今贫贱庸非福，我更清愁恶似公。误辱相期千载事，云泥政自未应同。
日者论文各少年，中间岁月似风旋。老来书册惟生睡，里许生涯未苦贤。好句撩人那得懒，胜流觅纸便争传。诗坛正欠风骚将，君合为真不用权。
颇怯冥搜恼藏神，却思瘗砚学元宾。墨家何以得公重，诗债又来欺我贫。镜面松身纷楚楚，金华笏样本陈陈。懒边此宝端无用，送似草玄扬子云。
清酣暑雨不缘求，犹似梅黄麦欲秋。去岁如今禾半死，吾曹遍祷汗交流。此生未用愠三已，一饱便应哦四休。花外绿畦深没鹤，来看莫惜下邳侯。
欲遣清风扫乱云，先将一雨浄游尘。今年大作中秋事，月色何孤我辈人。照却八方还剩在，看来千古许清新。不眠不惜明朝补，报答孤光醉是真。
长亭短亭三复五，总是儿时行底路。尚忆天寒日小黄，先君前行我后顾。如今悲不为涂穷，病雁孤飞失老鸿。三年闭户松风里，行路又还从此始。
肩舆正好看山色，雨里两窗开不得。此外只有书可观，斜点又来湿书册。一月秋晴一月泥，南翁此谚似可疑。山寒却要日暴背，吾衰不用雨催诗。
清愁政尔喜逢兄，一笑那知客帝城。海气不曾晴色好，梨花半落嫩寒生。刑书夜诵端何苦，诗句春来想不平。我亦有怀无处说，对床只欲为渠倾。
薄宦江湖苦异途，十年骨肉隔音书。此行政尔见公面，又迫归欤巾我车。安得从容林下去，相从漫浪物之初。念公不是渔竿客，合结丝絇立玉除。
白白茅柴强作春，青青灯火夜相亲。超然似子真翘楚，旧矣逢人诵过秦。觅举不应专嗜古，能文安得却嫌贫。射科速化谁无术，误向南溪更问津。
吾侪一事办不曾，邹公一桥了此生。省斋先生三大字，此桥便有千载意。今年天亦与护持，桃花春水不多肥。济川题柱吾无梦，梦借新桥作钓矶。
玉笥风回峡山雨，两公对床方软语。少公一生吟样臞，长公半醉少公扶。白头兄弟不多有，面如橘红不关酒。紫荆花开连理枝，孝友未要时人知。
眼底春光正入年，社前燕子已言旋。雨多厌听鸠夫妇，病起全疏酒圣贤。旧喜作诗今已懒，君能得句我先传。略无好语偿嘉惠，只么从权只么权。
花边雪里撚霜髭，怪底诗来妙一时。聊复小吟开后悟，便应大用到前疑。先生此曲难先和，著句如棋且著持。每望南云尺有咫，其人甚远只嗟咨。
贺子胸中自有山，结庵山底更云间。遗才只道今无许，此士如何尚著闲。未应万言直杯水，向来九虎守天关。莫嫌久不还诗债，诗债从来隔岁还。
政坐诗无半点尘，天令著句锦江春。远民蒙惠即真学，漫仕缘亲非为身。许日相从今恨少，先生此别我谁邻。不应更作徒劳叹，廊庙方寻密县人。
乃翁只解日争晖，不解尘中脱叔兮。杨簿故应过习簿，建溪好处说松溪。此行诗句何须觅，满路春光总是题。飞上金銮稳安脚，竹林分付一鶑啼。
酒边诗里久尘埃，见子令人病眼开。无夕不谈谈不睡，看薪成火火成灰。小留差胜匆匆别，欲去何如莫莫来。渠政功名我岩壑，老身谁子共归哉。
向来淮海说三秦，脚踏苏门最绝尘。莫道江山歇英气，如今文物有斯人。黄埃九陌谁知子，青竹千年独问津。未得相看已相识，只惭空叹蜀庄珍。
决曹据按尘似海，高阁退食心如冰。夜将官本校家本，万山围里短檠灯。能文未得傲能吏，好官不应博丁字。何时著脚最高层，目送归鸿挥绿绮。
眼边相识蚕样密，如子岁寒万才一。我往西山子义山，老里一别堪三年。外舅阴功不知数，诸孙太半廊庙具。学文先要学忍饥，明年看子刺天飞。
去年来此上巳日，今年重来未寒食。临溪照影老自羞，惭愧春光尚相识。秀溪何许好春容，最是溪深树密中。海棠开尽却成白，桃花欲落翻深红。
渔郎载我下峡水，夜寻故人有谭子。柴门竹屋断崖底，艮斋手题咏斋字。巴丘花草一番新，玉笥峰头月半轮。如今政是暮春者，三叹春风舞雩下。
小楼秋夜月明底，仰不见天惟见水。岸巾独立四无人，白月青天伴杨子。谁知横玉作秋声，一声吹尽九陌尘。月轮半仄吾未睡，楼角风生凉杀人。
一年两踏西山路，西山笑人应解语。胸中百斛朱墨尘，雨卷珠帘无半句。殷勤买酒谢西山，惭愧山光开我颜。鬓丝浑为催科白，尘埃满胸独遑惜。
我昔骑凤超九疑，今复御风登会稽。禹穴下窥正深黑，地老天荒知是非。好峰高处偏薄雾，秋热苦时恰轻雨。回头却望昭陵松，云气成龙或成虎。
诗人今代谢宣城，举手新年章子平。雨剩风残忽春暮，花催草唤又诗成。五湖烟水三冬卧，万里云霄一日程。老里睡多吟里少，旧来句熟近来生。
归欤还复换年芳，不分官梅恼石肠。黄帽政堪供短棹，白头可更献长杨。忽逢社里催搜句，安得花边对举觞。天上含香有知己，弹冠端复为王阳。
玉节星槎下九天，祝融海若让云烟。故人一别还三岁，新句如今更几篇。忆昨待班南内否，论诗看雪未央前。梦中若个韶州路，庾岭梅花正可怜。
并舍频过亦几曾，却因送客得同行。风船逆水四十里，雪屋吹灯三二更。老去病身禁底苦，向来危宦若为情。天台香火侬当觅，且伴先生学养生。
忽惊骑吏叩柴荆，厚禄移书访死生。今日犹迟傅岩雨，前身端是谢宣城。解包兔颖霜盈把，试墨山泉月一泓。老里苦吟翻作拙，撚须枉断两三茎。
几年今夕一番逢，千古何人此兴同。酒入银河波底月，笛吹玉桂树梢风。莫言秋色无多巧，浄洗清光也费工。老子病来浑不饮，如何频报绿尊空。
剪雪作梅只堪嗅，点蜜如霜新可口。一花自可咽一杯，嚼尽寒花几杯酒。先生清贫似饥蚊，馋涎流到瘦胫根。赣江压糖白于玉，好伴梅花聊当肉。
今年春在腊前回，怪底空山早见梅。数点有情吹面过，一花无赖背人开。为携竹叶浇琼树，旋折冰葩浸玉杯。近节雨晴谁料得，明朝无兴也重来。
椒盘又颂一年初，多拜犹欣未要扶。山色长供青箬笠，春光不为白髭须。仙家风土闲中是，岁后鶑花较早无。人事驰驱不须叹，倦来添得睡工夫。
研席相从昔少年，白头谁信两苍然。来从八桂三湘外，忆折双松十载前。告我明朝还又别，对床终夕不成眠。交游存没休休说，且为梅花釂玉船。
牡丹新植旧来无，早起看花花更苏。晴翠满空天政晓，暖红蒸雾汗成珠。绝怜嫩日偏催老，犹喜轻寒为给扶。来岁一株应百朵，只今紫笋绕根须。
今代高人尚子平，风流文采旧家声。合于玉笋班中立，却向红莲幕里行。天色恼人浑欲雪，烛花照别若为情。日边已办除书著，莫恋南楼秋月明。
我住南溪溪北涯，闭门草长不曾开。风窗只怪灯花喜，雪径传呼县尹来。道是朝廷举廉吏，如何江海尚遗才。西枢东观俱知己，拜了除书却探梅。
雪恰来时子恰行，白云飞边双眼明。阿母几年不相见，阿兄唤渠来作伴。探囊半粒黄金丹，湘南小儿开病颜。江西两奔留不住，并被湘南夺将去。
故人一别恰三年，谁与论诗更说禅。忽报一麾官岭外，寄来七字雪梅前。人惟南内班行旧，语带西湖山水鲜。安得对床吟至晓，旋烹山茗试溪泉。
宣城讯后忽年余，闽水风来又岁除。人品只今推正始，诗声何止过黄初。岂无天上同朝友，不寄山中半纸书。珍重故人多问我，鬓毛半脱齿全疏。
仙山去天才一握，与山相高邹氏阁。月波吹面寒欲冰，斗柄挂檐危不落。叶县双凫那复飞，缑山一鹤何时归。王仙肯来阁上否，共丝麟脯倾天酒。
元宵风物又阑残，闭阁何曾出一看。尚觉烛光欺病眼，旋添衣着试春寒。中都尺雪逾旬许，此地飞花逐片干。不待珠宫香火了，海风吹上紫金盘。
梅花耿耿冰玉姿，杏花淡淡注燕脂。两花相娇不相下，各向春风同索价。折来双插一铜瓶，旋汲井花浇使醒。红红白白看不足，更遣山童烧蜡烛。
背壁青灯劝读书，窥窗素月唤看渠。向来诸老端何似，未必千年便不如。春后春前双雪鬓，江南江北一茅庐。只愁夜饮无供给，小雨新肥半圃蔬。
梅莟香边踏雪来，杏花雨里带春回。明朝解缆还千里，今日看花更一杯。谁遣文章太惊俗，何缘场屋不遗才。南溪鸥鹭如相问，为报春吟费麝煤。
双燕冲帘报禁烟，唤惊昼梦耸诗肩。晚寒政与花为地，晓雨能令水作天。桃李海棠聊病眼，清明寒食又来年。老来不办雕新句，报答风光且一篇。
才看桃李锦成围，忽便园林绿作堆。远草将人双眼去，飞花引蝶过墙来。簿书节里无多著，怀抱朝来得好开。已是七分春去了，何须鸟语苦相催。
南溪春酒碧于江，北地鹅梨白似霜。颓却老人山作玉，更加食邑醉为乡。春光如许天何负，雨点殊疏燕不妨。绝爱杞萌如紫蕨，为烹茗椀洗诗肠。
深著炉香浅著杯，杯行尽缓莫教催。可怜花树浑无赖，下却帘钩也入来。雪藕新将削冰水，蔗霜只好点青梅。明年寒食还家去，却忆荆溪花政开。
苍璧新煎第二泉，博山深炷古龙涎。草玄顾我非杨子，能赋如公是仲宣。诗社自甘编下户，醉乡何苦不开边。穷州地主惭司业，不解时时与酒钱。
樱桃一雨半雕零，更与黄鹂翠羽争。计会小风留紫脆，殷勤落日弄红明。摘来珠颗光如湿，走下金盘不待倾。天上荐新旧分赐，儿童犹解忆寅清。
红红白白定谁先，袅袅娉娉各自妍。最是倚栏娇分外，却缘经雨意醒然。晚春早夏浑无伴，暖艳晴香政可怜。好为花王作花相，不应只遣侍甘泉。
一霎滂沱一霎晴，檐间点滴尚残声。水将树影乱揉碎，月与日光相对明。试数六宵还五雨，坐令夏热作秋清。儿曹小住休归去，更听风蝉子细鸣。
日脚斜红欲暮天，倚栏垂手弄云烟。两行相对树如许，一叶不摇风寂然。剩欲啜茶还罢去，却愁通夕不成眠。黑丝半把垂天外，白雨初生远岭边。
吏散庭空便悄然，不须休日始偷闲。鸥边野水水边屋，城外平林林外山。偶见行人回首却，亦看老子立亭间。暮蝉何苦催归急，只待凉生月半环。
随分哦诗足散愁，老怀何用更冥搜。聿来胥宇蚁移穴，无以为家燕入秋。盖世功名吹剑首，平生忧患淅矛头。从今归去便归去，未到无颜见白鸥。
初退生衣进熟衣，新凉只与睡相宜。草争人迹微疏处，荷怯秋风欲动时。又是一年将过眼，如何两鬓不成丝。中元节后新来懒，草册才抄第二诗。
月忽飞来堕我傍，我还飞入月中央。如何桂树许多影，不隔冰轮些子光。自古中秋多苦事，非风即雨断人肠。醉来不信寒欺酒，露湿杯盘冻作霜。
劣到中秋云便兴，中秋过了却成晴。雾横平野村村白，日上疏林叶叶明。岁事不应如许早，朝来已觉嫩寒生。春吟不似秋吟好，觅句新来分外清。
去时岸树日犹明，归到州桥月已升。水与天争一轮玉，市声人语两街灯。迎来送往须成雪，索笔题诗砚欲冰。浄洗红尘烦碧酒，倦来不觉睡腾腾。
病后霜威不见饶，吟边月色苦相撩。重帘垂地寒犹入，画烛无风影自摇。谁遣尘埃空老去，何曾鸥鹭不吾招。坐来已是愁无奈，草露虫声政寂寥。
起视青天分外青，满天一点更无星。忽惊平地化成水，乃是月华光满庭。笔下何知有前辈，醉中未肯赦空瓶。儿曹夜诵何书册，也遣先生细细听。
病身已怯九秋凉，也复移樽下砌傍。只爱杯中都是月，不知身上寸深霜。清愁旧觉天来远，寒夜新添岁样长。不是傍人俱欲睡，老人无睡亦何妨。
蚁无秋衣雁有裘，霜天谋食各自愁。雁声寒死叫不歇，蚁膝冻僵行复休。先生苦吟日色晚，老铃来催吃朝饭。小儿诵书呼不来，案头冷却黄虀面。
宛水吹波解舫斋，南徐吊古上高台。岸巾过我灯前语，赠句清于月底梅。对着酒船手持蟹，管渠秋井骨生苔。壁间挂舌那能许，一斗百篇真快哉。
诗似离骚与国风，一襟尘土为君空。来从月胁天心外，堕在冰瓯雪椀中。判却青灯穷活计，早归紫禁策元功。曲生未怕愁城峻，聊遣渠侬为九攻。
作寒作暑无处避，开花落花尽他意。只有夜声殊可憎，偏搅愁人五更睡。幸自无形那有声，无端树子替渠鸣。斫尽老槐与枯柳，更看渠侬作么生。
老来怀抱向谁开，岁晚无花荐一杯。处分新霜且留菊，辟差寒日早开梅。只教诗句清如雪，看得荣名细似埃。管葛诸人端解事，也曾遭我笑渠来。
挂冠大谷肯干时，饤坐风流特地奇。骨里馨香衣不隔，胸中冰雪齿偏知。卖浆碎捣琼为汁，解甲方怜玉作肌。老子醉来浑谢客，见渠倒屣只嫌迟。
无那诗愁着莫人，风颠雨急更昏昏。登临无地可散策，剥啄阿谁来叩门。安得与渠呼玉酒，醉余同看落金盆。斋厨索寞如悬罄，惭愧酸寒遣一尊。
斗州只解寄鹅毛，鼎肉何曾馈百牢。驱使木奴供露颗，催科郭索献霜螯。乡封万户只名醉，天作一丘都是糟。却被新诗太清绝，唤将雪虐更风饕。
帝念潜龙雪邸臣，宠光玉树照青春。家藏履舄星辰旧，天借旗常日月新。从此云霄君稳步，向来鹓鹭我曾邻。曲台簿正多廊庙，西府璇枢是一人。
奏篇惊倒汉廷臣，一眼元无四海人。天下无双聊小却，洛阳年少是前身。云鹏飞上偏嫌早，雾豹深藏更几春。宽作十年相见着，剩将风雪试松筠。
梅边春意未全回，淡日微风暗里催。近水数株殊小在，一梢双朵忽齐开。生愁落去轻轻折，不怕清寒得得来。肠断故园千树雪，大江西处乱云堆。
随意行穿翠筿林，暗香撩我独关心。遥看小朵不胜好，走近寒梢无处寻。未吐谁知肤底雪，半开犹护蕊头金。老来懒去浑无绪，奈此南枝索苦吟。
绝艳元非著粉团，真香亦不在须端。何曾天上冰玉质，却怕人间霜雪寒。枝似去年仍转瘦，花于来岁定谁看。老夫官满梅应熟，齿软犹禁半点酸。
拣得疏花折得回，银瓶冰水养教开。忽然灯下数枝影，唤作窗间一树梅。岁律又残还见此，我头自白不须催。相看姑置人间事，嚼玉餐香咽一杯。
登城放目雪光中，万水千山一色同。逗晓月华犹在地，未春柳絮已随风。忽传别驾赠佳句，道是频年当屡丰。撚断冰须愁寡和，玉花飞绕正蒙蒙。
银屋瑶阶顷刻成，缓飘急洒总无声。屑云作粉如何湿，雕玉为花乃尔轻。空里仰看元不见，日光未透不妨晴。满庭更遣迟销著，剩借书窗几夜明。
坐看深来尺许强，偏于薄暮发寒光。半空舞倦居然懒，一点风来特地忙。落尽琼花天不惜，封它梅蕊玉无香。倩谁细撚成汤餠，换却人间烟火肠。
珠唾银钩赠一通，炯如密雪堕寒空。飞来数片不沾袖，剪出六花全是风。骨冷魂清残醉里，日光玉洁晚晴中。先生秀句今无敌，谁诵相如奏舜瞳。
负暄尚觉日无功，炙手仍愁火失红。本是雪前风作雪，却缘雪后雪生风。四郊冻合如相约，七日晴来不肯融。旧说醉乡堪避暑，避寒也合此乡中。
天将一雪浄乾坤，便恐汤泉亦不温。瑶草忽生无种子，梅花寒损要温存。清游未到先回棹，高卧何如且闭门。珍重故人贻妙语，追还正始最初元。
积雪偏工霁后凝，不妨冷极不妨清。静闻檐滴元无雨，倒挂冰牙未怕晴。独往独来银粟地，一行一步玉沙声。圃中散策饶君强，敢犯霜风上古城。
六花不放一尘生，晴后犹余十日凝。新月未光输与雪，夜风尽冷只留冰。候迎银汉槎头客，挑尽玉虫窗下灯。纸帐蒲团地炉煖，自怜不及草庵僧。
宝奁寡贡笑权臣，筠掩分甘荷故人。天下众鳞谁出右，淮南双玉忽尝新。未知丙穴果何似，只恐子鱼无此珍。敢遣腹腴劝年少，一杯端合寿吾亲。
情知北味饮中瓌，暖律何缘到死灰。去岁海红犹间识，今年淮白不曾来。一寒尚有绨袍赠，双鲤仍随尺素回。厚禄故人书尽绝，只余计相解相哀。
万顷平湖石琢成，尚存越垒对吴城。如何豪杰干戈地，却入先生杖屦声。古往今来真一梦，湖光月色自双清。东风不解谈兴废，只有年年春草生。
不关白眼视青云，四海如今几若人。渭水傅岩看后代，东坡太白即前身。整齐宇宙徐挥手，点缀湖山别是春。解遣双鱼传七字，遥知掉脱小乌巾。
传语翟园千树梅，不应藞苴索诗催。今年雪后悄无信，去岁腊前强半开。我欲明朝携酒去，花须连夜唤春回。东风肯报南枝否，待釂东风三百杯。
星淡孤萤月一梳，迎春早起正愁予。土牛只解催人老，春气自来何事渠。官柳野梅残雪后，金幡玉胜晓光初。却思归跨春山犊，茧栗仍将挂汉书。
窗底梅花瓶底老，瓶边破砚梅边好。诗人忽然诗兴来，如何见砚不见梅。急磨玄圭染霜纸，撼落花须浮砚水。诗成字字梅样香，却把春风寄谁子。
狐公韵胜冰玉肌，字则未闻名季狸。误随齐相燧牛尾，策勋封作糟丘子。子孙世世袭膏粱，黄雀子鱼鸿雁行。先生试与季狸语，有味其言须听取。
梅兄冲雪来相见，雪片满须仍满面。一生梅瘦今却肥，是雪是梅浑不辨。唤来灯下细看渠，不知真个有雪无。只见玉颜流汗珠，汗珠满面滴到须。
腊前三白已奇绝，年后六花仍作团。才定忽斜偏有思，欲消还冻不胜寒。且留大地万银屋，要伴青天孤玉盘。今岁上元君记取，红灯白月雪中看。
小树嫣然一两枝，晴醺雨醉总相宜。绝怜欲白仍红处，政是微开半吐时。得幸东风无与对，主张春色更还谁。海棠秾丽梅花淡，匹似渠侬别样奇。
迥出千花合受降，不然受拜亦何妨。行穿小树寻晴朵，自挽芳条嗅暖香。却恨来时差已晚，不如清晓看新妆。朗吟清露温风句，恼杀诗翁只断肠。
买断春光与晓晴，幽香逸艳独婷婷。齐开忽作栾枝锦，未坼犹疑紫素馨。绝爱小花和月露，折将一朵𥮾银瓶。今年偶忆年时句，倦倚雕栏酒半醒。
已愧双旌古晋陵，更堪一节古羊城。偶逢旧治年频熟，忽署新衔手尚生。山与君恩谁是重，身如秋叶不胜轻。向来百炼今绕指，一寸丹心白日明。
茈姜馨辣最佳蔬，孙芥芳辛不让渠。蟹眼嫩汤微熟了，鹅儿新酒未醒初。枨香醋酽作三友，露叶霜芽知几锄。自笑枯肠成破瓮，一生只解贮寒葅。
不堪斜雨打虚窗，只愿晴阳送晓光。自是老人眠不着，近来春夜几曾长。楼头吹动梅花曲，梦里犹疑燕寝香。道是官居如客舍，等闲一宿两年强。
油窗著雨光不湿，东风忽转西风急。篷声萧萧河水涩，牵船不行人却立。雨中篙师风堕笠，潘葑未到眼先入。岸柳垂头向人揖，一时唤入诚斋集。
漠漠轻寒粟晓肤，酴醾半落牡丹初。颠风无赖难拘管，小雨多情为破除。半世光阴行路里，一年春事客愁余。浙西尚远江西在，何日章江买白鱼。
千峰为我旋生妍，我为千峰一洒然。云掠石崖啼鸟树，雨添山涧落花泉。心知僮仆多饥色，目断茅檐半穗烟。只道晨炊食无肉，竹根斤笋两三钱。
春事匆匆掠眼过，落花寂寂奈愁何。故人南北音书少，野渡东西芳草多。笋借一风争作竹，燕分数子别成窠。青灯白酒长亭夜，不胜孤舟兀绿波。
田夫抛秧田妇接，小儿拔秧大儿插。笠是兜鍪蓑是甲，雨从头上湿到胛。唤渠朝餐歇半霎，低头折腰只不答。秧根未牢莳未匝，照管鹅儿与雏鸭。
一别高人又十年，霜筋雪骨健依然。席门未害车多辙，斗酒尚能诗百篇。苍狗白衣俱昨梦，长庚孤月自青天。故山松菊平安在，何日归欤解钓船。
六馆名流王季山，十年风雨短檠寒。不曾文字饶群子，勉为庭闱就一官。伯也腾身紫极上，叔兮着眼白云端。会当再奏河东赋，姓字从头揭榜看。
去年两浙浙西州，今夕南溪溪上头。满着玻瓈一盆水，洗开玉镜十分秋。病来不饮非无酒，老去追驩总是愁。自笑独醒仍苦咏，枯肠雷转不禁搜。
无风无雨并无云，今岁中秋尽十分。毕竟冰轮谁为转，碾穿玉宇不生痕。坐看儿辈纷然饮，也遣先生半欲醺。自是清樽负明月，不关明月负清樽。
松竹阴寒分外苍，芭蕉花湿梦中香。抽身朱墨尘埃里，入眼山林气味长。今日更无秋热去，晓晴犹带雨余凉。却将白发三千丈，缲作霜丝补锦囊。
昨携儿辈扣云关，绕遍岩花恣意看。苔砌落深金布地，水沉烝透粟堆盘。寄诗北阮赊秋色，供我西窗当晚餐。小朵出丛须折却，莫教折破碧团栾。
木蕖何似水芙蕖，同个声名各自都。风露商量借膏沐，燕脂深浅入肌肤。唤回春色秋光里，饶得红妆翠盖无。字曰拒霜浑不恶，却愁霜重要人扶。
老来只愿酒难醒，酒力才醒梦便惊。露滴新寒欺病骨，宦游如梦记平生。深山五鼓鸡吹角，落月一窗鹅打更。等待晓光雕好句，晓光未白句先成。
非关枕上爱哦诗，聊复销愁片子时。老眼强眠终不梦，空肠暗响诉长饥。翻来覆去体都痛，乍暗忽明灯为谁。只道昼长无那著，夜长难奈不曾知。
暗虫夜啼不肯停，直从黄昏啼到明。不知讨论底事著，为复怨嗟谁子生。至竟通宵千万语，真实只是两三声。唧唧唧唧复唧唧，此外何言君试听。
初闻一犬两犬声，次第远近鸡都鸣。今夕明朝何日了，南村北巷几人行。忽思春雨宿茅店，最苦仆夫催去程。是时懒起惜残睡，如今不眠愁独醒。
云海不教鹏怒飞，玉阶也合凤来仪。如何天下李元礼，未遇人间钟子期。夜诵子虚无路达，梦生春草只心知。愿君更奏三千牍，金榜青衫染柳丝。
良辰巧与赏心违，四者能并自古稀。恰则今年重九日，也无黄菊两三枝。闭门幸免吹乌帽，有酒何须望白衣。政坐满城风雨句，平生不喜老潘诗。
儿啼惊觉梦中身，恰则华胥政问津。脚到五更偏作冷，老来万事不如人。若无窗月谁相伴，听尽鸡声不肯晨。尚有布衾寒似铁，无衾似铁始言贫。
雀声只喜晚晴新，不管畦蔬雨未匀。日与山光弄秋色，风将竹影扫窗尘。多时浙右无消息，忽有书来问老人。知我近来头白尽，寒暄语外更情亲。
群鶑乱飞春昼长，极目千里春草香。幽人自煮蟹眼汤，茶瓯影里见山光。欣然药囿聊步屧，戏随蜜蜂与蝴蝶。杨花糁迳白于雪，桃花夹迳红于襭。
对酒初惊发半华，折梅还觉兴殊佳。如何屋角西南月，只照梢头一两花。自是向来香寂寞，不须更道影横斜。北枝别有春无价，和靖何曾觅得些。
月波成露露成霜，借与南枝作淡妆。寒入玉衣灯下薄，春撩雪骨酒边香。却于老树半枯处，忽走一梢如许长。道是疏花不解语，伴人醒醉替人狂。
圣门如天不可梯，诸子欲以智取之。杏坛独立无个事，只有回愚也大奇。吾党少年子黄子，问津陋巷参颜氏。只今此事冷如浆，来年八月槐花黄。
玉簪成阵雪成堆，秀气横空拨不开。楚岫苍寒五云外，赣江白写九天来。烟销日出皆诗句，月色波声唤梦回。早晚携家过高阁，寄诗聊当一枝梅。
紫泥夜下日星晖，赤舄朝看衮绣归。中国如今相司马，四夷见说问非衣。金鱼玉带明霜鬓，斗极台符拱太微。卫武年龄子仪考，一身双美古来稀。
夜渡惊滩有底忙，晓攀绝磴更禁当。周遭碧嶂无人迹，围入青天小册方。半世功名一鸡肋，平生道路九羊肠。何时上到梅花岭，北望螺峰半点苍。
东风试暖却成寒，春恰平分又欲残。淡著烟云轻著雨，近遮草树远遮山。人行柳色花光里，天接江西岭北间。管领社公须竹叶，在家在外匹如闲。
携家度岭夜乘槎，小泊凌江水北涯。二月山城无菜把，一年春事又杨花。举头海国星辰近，回顾梅山草树遮。客子相逢闻好语，看山只欠到南华。
一声霹雳霁光收，急泊荒茅野渡头。摩舍那滩冲石过，曼阤罗影漾江流。山才入眼云遮断，船欲追程雨见留。夜宿清溪望清远，举头不见隔英州。
过尽危滩百不堪，忽惊绝壁翠巉巉。倒垂不死千年树，下拂奔流万丈潭。隔岸数峰如笔格，倚天一色染春蓝。真阳此去无多子，到日应逢三月三。
泊船光口荐晨炊，野饭匆匆不整齐。新摘柚花薰熟水，旋捞莴苣浥生虀。尽教坡老食无肉，未害山公醉似泥。过了真阳到清远，好山自足乐人饥。
食蕨食臂莫食拳，食笋食梢莫食根。何曾万钱方下箸，先生把菜亦饱去。岭南风物似江南，笋如束薪蕨作篮。先生食籍知几卷，千岩万壑皆厨传。
一点胭脂染蒂旁，忽然红遍绿衣裳。紫琼骨骼丁香瘦，白雪肌肤午暑凉。掌上冰丸那忍触，樽前风味独难忘。老饕要啖三百颗，却怕甘寒冻断肠。
高台十日不曾登，雨后搘藤拄晚晴。城外诸峰迎落照，松根细草总斜明。眼穿岭北书不到，秋入海南愁顿生。只有荷花旧相识，风前翠盖为人倾。
菊后霜前换绣衣，湘南岭北看梅枝。还将方策汗青语，拈出圜扉草绿时。四海几人怜我老，三年两作送君诗。借令贵杀衡阳纸，半幅无妨慰梦思。
方丈蓬莱第一人，星轺玉节正青春。只今回雁峰头客，曾触神龙颔下鳞。未遣五纹朝补衮，便应三字夜司纶。湘江绿浄不可唾，却要珠玑欬唾新。
旧传冬不到南中，今岁南中稍稍冬。曦幕暖吹红皱起，霜桥冷步缟声松。裁缝苦思诗千首，排遣清愁酒一钟。不是梅花开独早，似怜北客老相逢。
月流银汉小徘徊，似恋空庭独树梅。玉漏听来更二点，烛花翦了晕重开。病身不饮看人醉，干雪无端上鬓来。后日老衰知健否，只今六九已摧𬯎。
中和节后社前时，春到园林最晚枝。弄水不冰携扇手，登台犹粟向风肌。鸟乌声里山光湿，花柳阴中日脚迟。北望翟园春正闹，海棠锦绕雪酴醾。
起来洗面更焚香，粥罢东窗未肯光。古语旧传春夜短，漏声新觉五更长。近来事事都无味，老去波波有底忙。还忆山居桃李晓，酴醾为枕睡为乡。
软红尘里几时休，重碧杯中且拍浮。坐看痴儿夸绝足，可怜到老不回头。幅巾藜杖聊三径，明月清风自一丘。我亦年来厌奔走，梦骑野鹤访沙鸥。
故园今日海棠开，梦入江西锦绣堆。万物皆春人独老，一年过社燕方回。似青如白天浓淡，欲堕还飞絮往来。无那风光餐不得，遣诗招入翠琼杯。
竹边台榭水边亭，不要人随只独行。乍暖柳条无气力，淡晴花影不分明。一番过雨来幽径，无数新禽有喜声。只欠翠纱红映肉，两年寒食负先生。
庖凤烹龙世浪传，猩唇熊掌我无缘。只逢笋蕨杯盘日，便是山林富贵天。穉子玉肤新脱锦，小儿紫臂未开拳。只嫌岭外无珍馔，一味春蔬不直钱。
去年上巳政南来，明日初三忽又催。雨压云头浑欲落，风翻日脚急吹开。莫因岭外无花卉，便对春光废酒杯。只拣茂林修竹处，兰亭禊事足追回。
青塘无店亦无人，只有青蛙紫蚓声。芦荻叶深蒲叶浅，荔支花暗楝花明。船行两岸山都动，水入诸村海旋成。回望越台烟雨外，万峰尽处五羊城。
北江西水两相逢，胥口波涛特地雄。万事向侬冰与炭，一生行役雨和风。急流欲上人声闹，近岸还移牵路穷。河伯喜欢侬苦恼，并将恩怨恼天公。
天公分付水生涯，从小教它踏浪花。煮蟹当粮那识米，缉蕉为布不须纱。夜来春涨吞沙觜，急遣儿童𣃁荻芽。自笑平生老行路，银山堆里正浮家。
夜云到晓不教收，初日微明又却休。雨为岸花新洗面，水撩江草只摇头。千篙百棹力都竭，十里九矶船正愁。若到峡中应更险，却思峡外是安流。
清远虽佳未足观，真阳佳绝冠南蛮。一泉岭背悬崖出，乱洒江边怪石间。夹岸对排双玉笋，此峰外面万青山。险艰去处多奇观，自古何人爱险艰。
峭壁呀呀虎擘口，恶滩汹汹雷出吼。溯流更著打头风，如撑铁船上牛斗。风伯劝尔一杯酒，何须恶剧惊诗叟。端能为我霁威否，岸柳掉头荻摇手。
寄衣不是未教归，不合威名满四夷。天与中兴开日月，帝分万乘半旌旗。春生锦绣山河早，秋到江淮草木迟。卧护北门期月尔，却专堂印凤凰池。
一生狂杀老犹狂，只炷先生一瓣香。不为渠侬在廊庙，无端将相更文章。江南海北三千里，玉唾银钩十万行。早整乾坤早岩壑，石湖风月剩分张。
荔子阴中风绝凉，菖蒲节后日偏长。落残数柄荷花蕊，浸得一瓶泉水香。多病早衰非破砚，欲行复倦且胡床。曲江近北差迟暑，不道江山胜五羊。
残风剩雨故欺人，垂箔关窗护病身。自拾荷花揩面汗，新将笋箨制头巾。梅天笔墨都生醭，棐几文书懒拂尘。帽子一峰青可掇，隔墙不敢略开门。
青天赤日更黄埃，迎送纷纷正往来。一夜炎蒸无计奈，三更风雨领秋回。人生作么禁寒暑，世事何如付酒杯。遮莫髯间点霜雪，何曾笔下减琼瑰。
北门卧护要耆英，小试胸中十万兵。天借金山吟落月，身兼铁瓮作长城。何如岭上因归路，摘取梅酸去作羹。已有紫泥教诣阙，便应留住付钧衡。
南海元戎禁从臣，却升北斗捧星辰。回头五岭忽千里，屈指十贤添一人。笑别广平堂下月，归看太极殿前春。一尊话别端何有，绿水青山更白云。
烟描水写老秋容，岭外秋容也自浓。如见大宾新露菊，若歌商颂晓风松。插花醉照濂溪井，吹发慵登帽子峰。莫问明年衰与健，茱萸何处不相逢。
未应白菊减于黄，金作钿心玉作裳。一夜西风开瘦蕾，两年南海伴重阳。若言佳节如常日，为底寒花分外香。挼蕊浮杯莫多著，一枝留插鬓边霜。
南斗东偏第一山，白头初得扣禅关。祖衣半似云来薄，金钥才开雾作团。一钵可能盈尺许，千年有底万人看。今宵雪乳分龙焙，明日黄泥又马鞍。
半日山行底路涂，欲炊无店籴无珠。旋将白石支燃鼎，却展青油当野庐。一望平田皆沃壤，只生枯苇与寒芦。风餐露宿何亏我，玉馔琼楼合属渠。
此县谁言是强名，古来十室亦琴鸣。只嫌六七茅竹舍，也有两三鸡犬声。村酒分冬胜虚度，霜风一夜办新晴。半生客路逢佳节，佳节何曾负半生。
初闻蟹眼雪花声，忽有仙人玉珮鸣。时作微吟清入骨，又成幽咽怨多情。问知古涧飞泉落，起看寒泓绕石行。欲解尘缨聊一濯，无尘可濯濯谁缨。
江南厌听鹧鸪曲，岭南初尝鹧鸪肉。年年细雨落花春，钩辀格磔恼杀人。竹鸡泥滑报行客，鹧鸪更道行不得。方兄百辈买一只，可惜羽衣锦狼藉。
桂叶揉青作曲投，鹿蹄煮醁趁凉𥬠。落杯莹滑冰中水，过口森严菊底秋。玉友黄封犹退舍，齑汤蜜汁更输筹。野人未许传醅法，剩买双缾过别州。
行尽天涯未遣休，梅州到了又潮州。平生岂愿乘肥马，临老须教过瘦牛。梦里长惊炊剑首，春前应许赋刀头。夜来尚有余樽在，急唤渠侬破客愁。
不是潢池赤白囊，何缘杖屦到潮阳。官军已扫狐兔窟，归路莫孤山水乡。便去罗浮参玉局，更登浴日折扶桑。还家儿女搜行李，满袖云烟雪月香。
动地惊风起海陬，为人吹散两眉愁。身行岛北新春后，眼到天南最尽头。众水更来何处著，千峰赴此却回休。客间供给能消底，万顷烟波一白鸥。
醉后先眠客莫嗔，谁能守岁费精神。幸无爆竹惊寒梦，休羡椒花颂好春。今岁明年才隔夕，人情物态顿趋新。遥怜儿女团栾处，政欠屠酥第十人。
晓钟梦裹苦相呼，强裹乌纱照白须。只有铜炉烧柏子，更无玉盏泻屠酥。佛桑解吐四时艳，铁树还如九节蒲。省得一朝疲造请，却教终日走长涂。
珠宫新沐浄琼沙，石鼎初燃瀹井花。紫壳旋开微滴酒，玉肤莫熟要鸣牙。枨拖金线成双美，姜擘糟丘并一家。老子宿酲无解处，半杯羹后半瓯茶。
倾来百颗恰盈奁，剥作杯羹未属厌。莫遣下盐伤正味，不曾著蜜若为甜。雪揩玉质全身莹，金缘冰钿半缕纤。更淅香秔轻糁却，发挥风韵十分添。
昨暮颠风浪打头，那知今日得安流。元宵不为游人好，细雨先供客子愁。病骨支离妨酒盏，诗仙招唤试灯球。书生薄命多磨折，乐事良辰判却休。
南海端为四海魁，扶胥绝境信奇哉。日从若木梢头转，潮到占城国里回。最爱五更红浪沸，忽吹万里紫霞开。天公管领诗人眼，银汉星槎借一来。
南中道是岛夷居，也有安期宅一区。屐齿苔痕犹故迹，霓旌鸾佩已清都。元戎解领三千骑，胜日来寻九节蒲。万壑松风和涧水，鸣琴漱玉自相娱。
却缘野阔觉天低，政值潮平苦桨迟。洲觜两船归别港，岸头数屋出疏篱。江山惨淡真如画，烟雨空蒙自一奇。病酒春眠不知晓，开门拾得一篇诗。
峡江清空峡雨急，寒声夜半萧萧发。玻瓈盆面跳万珠，一颗一声清入骨。梦中搔首起来听，听来听去到天明。一生听雨今头白，不识春江夜雨声。
北风吹得山石裂，北风冻得人骨折。南来何曾识此寒，便恐明朝丈深雪。今朝幸不就船行，白浪打船君更惊。只是山行也不好，笋舆寸步风吹倒。
归船旧掠招贤渡，恶滩横将船阁住。风吹日炙衣满沙，妪牵儿啼投店家。一生憎杀招贤柳，一生爱杀招贤酒。柳曾为我碍归舟，酒曾为我消诗愁。
下水船逢上水船，夕阳仍更涩沙滩。雁来野鸭却惊起，我与舟人俱仰看。回望雪边山已远，如何篷底暮犹寒。今宵莫说明朝路，万石堆心一急湍。
锡山诗老立层霄，黄竹赓歌宴在瑶。有客梦中闻雪作，曲肱篷底信船摇。遥知端叶飘香袖，笑向梅花趁早朝。未叹山人负猿鹤，负渠缩项与长腰。
御柳梢头晚不风，官梅面上雪都融。如何阊阖新春夜，顿有芙蕖满眼红。十里沙河人最闹，三千世界月方中。买灯莫费东坡纸，今岁鳌山不入宫。
此君见我眼犹青，笑我吟髭雪点成。忆昔与君同舍日，听渠将雨作秋声。夜来递宿三更悄，叶底春寒一倍生。梦入故园数新笋，穿篱破藓几茎茎。
十载江湖今又归，朝鸡不许夙兴迟。每闻扑鹿初鸣处，正是䰒松好睡时。病眼生憎红蜡烛，晓光未到碧桃枝。谁能马上追前梦，坐待金门放玉𥫽。
凤辇云行露未销，鸾旗风动柳相高。晴雷出地传清跸，霁日吹红染御袍。喜见天颜浮玉藻，归从原庙荐樱桃。小臣再得瞻黄伞，两鬓星星不满搔。
苏公堤远柳生烟，和靖园深竹映关。船入芰荷香处去，人从云水国中还。似寒如暖清和在，欲雨翻晴顷刻间。能为蓬莱老仙伯，一杯痛快吸湖山。
头纲别样建溪春，小璧苍龙浪得名。细泻谷帘珠颗露，打成寒食杏花饧。鹧斑椀面云萦字，兔褐瓯心雪作泓。不待清风生两腋，清风先向舌端生。
走马看花拂绿杨，曲江同赏牡丹香。向来年少今俱老，君拜监州我作郎。北阙小迟苍玉佩，南征聊制芰荷裳。病身只作家山梦，径菊诗葩两就荒。
昨日茱萸未苦香，今朝篱菊顿然黄。浮英泛蕊多多著，旧酒新醅细细尝。节里且追千载事，鬓边管得几茎霜。正冠落帽都儿态，自笑狂夫老不狂。
半似清狂半白痴，不须人笑我心知。烟霞平日真成癖，山水中年却语离。错计浪随云出岫，感君能遣雨催诗。居然唤起还家梦，橘刺藤梢隔槿篱。
帝遣唐朝第一人，玉门关外赐金银。使星芒动梅花早，汉月光垂塞草春。故国山河迎诏旨，中原父老识词臣。十分宣慰华戎了，归为君王转大钧。
何家笼餠须十字，萧家炊餠须四破。老夫饥来不可那，只要鹘仑吞一个。诗人一腹大于蝉，饥饱翻手覆手间。须臾放箸付一莞，急唤龙团分蟹眼。
已醊方诸月底泉，更升爟火桂梢烟。𤈶黄幄坐明金炬，太紫虚皇下碧天。玉路旗常龙十二，绣衣卤簿虎三千。万人随驾还阊阖，看夺金鸡雪柳边。
上瑞今年特地奇，大田多稼与云齐。星沈析木天街北，波静昆仑渤澥西。帝在紫坛神在次，穹如苍盖月如珪。一人执玉千官肃，万马和霜不敢嘶。
八觚泰畤六郊天，一柱明堂再飨先。日月旗常寒映雪，冕旒珠玉暖生烟。风回韶濩龙鳞外，花覆貔貅凤阙前。喜溢天颜应未了，又迎庆寿入新年。
雪后闻君策马蹄，长缨自请系撑犁。光华剑佩伊吾北，弹压风涛瀚海西。汉苑秦关愁外眼，边花塞月醉中题。归来听履星辰上，谁道淮阴假镇齐。
今代稽山贺季真，前身江左谢宣城。向来诏策无双手，已逼云霄尺五程。银杏木瓜分我否，鸳鸯野鸭莫渠惊。玉皇香案方虚伫，看即征黄侍紫清。
西玉南金价则同，帝城相对落花风。人如天上珠星聚，谈到尊中竹叶空。白纻乌纱青宝玦，紫鸾黄鹄碧梧桐。千龄此遇还孤往，恨杀灯前欠老翁。
十年一别再从游，又见鱼书拜彻侯。人物只今何水部，风流不减柳苏州。白苹洲上春传语，乌鹊桥边草唤悲。报政不应迟五月，鶑花紫禁𥩟归舟。
晁董声名彼一时，夫君下笔与渠齐。承明厌直辞金马，英荡非关访碧鸡。山岳动摇增气色，诏书宣布舞群黎。归期只在千秋节，留赋苍苔凤掖西。
早宴黄花诣粉闱，晚挼春草染朝衣。却提猛士弓弯月，去扫封狐雪打围。绿鬓朱颜君胜我，青春白日我思归。何时共瀹青原茗，下看江鸥来去飞。
春草池塘太液旁，水精宫殿牡丹香。惭非绮里攀鸿翼，也侍承华宴凤庄。玉唾银钩看落笔，绣袍金椀拜盈箱。迎门儿女牵衣袖，搜得随侯与夜光。
锦水花潭照碧油，西清学士旧鳌头。随身琴鹤如清献，治蜀功名更武侯。无晚十行看暮召，不应三峡隔辰犹。垂杨管得人离别，舞破春风劝玉舟。
淡墨抡魁政少年，蓬山璧水得诗仙。集贤学士看文笔，国子先生费酒钱。濯锦江头频入梦，桃花水面送归船。平分风月真聊尔，不日来朝尺五天。
翠荚中排浅碧珠，甘欺崖蜜软欺酥。沙瓶新熟西湖水，漆櫑分尝晓露腴。味与樱梅三益友，名因蚕茧一丝絇。老夫稼圃方双学，谱入诗中当稼书。
剩雨残风一向颠，花枝酒盏两无缘。忽逢野老从湖上，担取名园到内前。芍药截留春去路，鹿葱礼上夏初天。众红半霎聊经眼，不枉皇州第二年。
帝心忧麦复忧桑，一念通天转雨晹。五色日华销积霭，三春花草殿余芳。黄云暖照天颜喜，红药浓熏禁籞香。见说都人争出郭，欢声舞倦万垂杨。
今代诗人后陆云，天将诗本借诗人。重寻子美行程旧，尽拾灵均怨句新。鬼啸狨啼巴峡雨，花红玉白剑南春。锦囊翻罢清风起，吹仄西窗月半轮。
剑外归乘使者车，浙东新得左鱼符。可怜霜鬓何人问，焉用诗名绝世无。雕得心肝百杂碎，依前涂辙九盘纡。少陵生在穷如虱，千载诗人拜蹇馿。
江妃瑟里芰荷风，浄扫痴云展碧穹。嫩热便嗔疏小扇，斜阳酷爱弄飞虫。九千刻里春长雨，万点红边花又空。不是樊川珠玉句，日长淡杀个衰翁。
身在长安梦故山，故山未去且长安。落红满地莫教扫，新绿隔墙聊借看。竹叶劝人行乐事，榴花为我遣春寒。赐休又得明朝睡，不问三竿与两竿。
竹祖龙孙渭上居，供侬樽俎半年余。斑衣戏彩春无价，玉版谈禅佛不如。若怨平生食无肉，何如陋巷饭斯蔬。不须庾韭元修菜，吃到憎时始忆渠。
以酒为名却谤他，冰为肌骨月为家。借令落尽仍香雪，且道开时是底花。白玉梢头千点韵，绿云堆里一枝斜。休休莫𣃁西庄柳，放上松梢分外佳。
帝里都无个里宽，苑深地禁到应难。蔚然绿树去天近，上有子规啼月残。便觉恍如还故里，不知闻处是长安。野蔷薇发桐花落，孤负南溪老钓竿。
岭外书来谢故人，梅花不寄寄炉熏。瓣香急试博山火，两袖忽生南海云。苒惹须眉清入骨，萦盈窗几巧成文。琼琚作报那能办，双井春风辍一斤。
沈水占城第一良，占城上岸更差强。黑藏骨节龙筋瘠，斑出文章鹧翼张。衮尽残膏添猛火，熬成熟水趁新汤。素馨熏染真何益，毕竟输他本分香。
鹰爪新茶蟹眼汤，松风鸣雪兔毫霜。细参六一泉中味，故有涪翁句子香。日铸建溪当退舍，落霞秋水梦还乡。何时归上滕王阁，自看风炉自煮尝。
生怕炎天老又逢，草虫扇子献奇功。还将多稼亭前月，卷尽西湖柳上风。蚱蜢翅轻涂翡翠，蜻蜓腰细滴猩红。旧时绿鬓常州守，今作霜髯一秃翁。
词林应玚绣衣新，天上茶仙月外身。解赠万钉苍玉胯，分尝一点建溪春。三杯大道醺然后，七椀清风爽入神。闻道闽山官况好，何时乞得两朱轮。
芥花菘莟饯春忙，夜吠仙苗喜晚尝。味抱土膏甘复脆，气含风露咽犹香。作齑淡著微施酪，芼茗临时莫过汤。却忆荆溪古城上，翠条红乳摘盈箱。
寓舍中庭劣半弓，燕泥为圃石为墉。瑞香萱草一两本，葱叶蔊苗三四丛。穉子落成小金谷，蜗牛卜筑别珠宫。也思日涉随儿戏，一迳惟看蚁得通。
去岁从游泛绿波，西湖今日又新荷。生来长是欢悰少，老去更堪离别多。客里送君留不住，尊前为我饮无何。休休万事付一醉，为报骊驹未要歌。
敬轩居士子胥孙，河出昆仑学有源。秋鹗屡看书祢表，春风两度对尧轩。钓竿已拂珊瑚树，拄笏新沾雨露恩。暂作祝融香火吏，裹轮早晚到柴门。
瓷瓶蜡纸印丹砂，日铸春风出使家。白锦秋鹰微露爪，青瑶晓树未成芽。松梢鼓吹汤翻鼎，瓯面云烟乳作花。唤醒老夫江海梦，呼儿索镜整乌纱。
新罗上党各宗枝，有两曾参果是非。入手截来花晕紫，闻香已觉玉池肥。旧传饮子安心妙，新捣珠尘看雪飞。珍重故人相问意，为言老矣只思归。
三韩万里半天松，方丈蓬莱东复东。珠玉炼成千岁实，冰霜吹落九秋风。酒边腷膊牙车响，座上须臾漆櫑空。新果新尝正新暑，绣衣使者念山翁。
飞空天镜堕莓苔，玉井移莲旋旋栽。坐看一花随手长，挨开半叶出头来。稍添菱荇相萦带，便有龟鱼数往回。剩欲绕池三两匝，数声排马苦相催。
西府寒泉汲十寻，深浇浅洒碧森森。高花已照红妆镜，小莟新抽紫玉簪。钿破尚余新雨恨，伞疏才作半池阴。西湖瘦得盆来大，更伴诗人恐不禁。
承华下直直几廷，新暑醺人睡不成。到得曲肱贪梦好，无端急雨打荷声。起看翠盖如相戏，乱走明珠却细倾。归路关心最凉处，水风四面一桥横。
青士何年下大荒，羽仪禁省立如墙。锦绷半脱娟娟玉，粉节新涂拂拂霜。带雨小酣三日后，出林忽喜一梢长。今年秋闰防多暑，剩供先生格外凉。
梅出稽山世少双，情知风味胜他杨。玉肌半醉红生粟，墨晕微深染紫裳。火齐堆盘珠径寸，醴泉绕齿柘为浆。故人解寄吾家果，未变蓬莱阁下香。
越绝诸杨盛一时，与侬瓜葛不曾知。老夫自笑吾衰矣，此客何从梦见之。也解过江寻德祖，政缘作尹是丘迟。渠伊不是南村派，未分先驱事荔支。
君诗日日说归休，忽解西风一叶舟。黄鹤楼前作重九，水精宫里过中秋。职亲六阁仍金马，喜入千屯看木牛。绣斧光华谁不羡，一贤去国欠人留。
又见周郎携小乔，武昌赤壁醉娇饶。蜀江雪水来三峡，吴苑风烟访六朝。秋月春花出肝肺，新词丽曲入笙箫。归来却侍金銮殿，好看霜毛映珥貂。
彼此江湖漫浪翁，相逢递宿省西东。两穷握手论诗后，一笑投胶入漆中。临水登山公别我，青鞋布袜我从公。貂裘已博江西艇，只待黄花半席风。
宝储依旧接英游，荡节何曾远藻旒。卿月使星银汉晓，绣衣彩服太湖秋。豺当道上狐何问，鹰击霜前兔已愁。火急平反供一笑，紫荷玉笋待君侯。
润州太守去明州，谁寄长江万里流。鸡省却烦三语掾，龙章卧护两淮秋。古来北府多名酒，今复南徐说胜游。聊奉双亲小行乐，即持荷橐侍宸旒。
看花走马绍兴间，彼此春风各少年。黄甲诸儒今几许，白头同舍省东偏。昨宵归梦月千里，余债欠君诗两篇。已乞闽山一窠阙，老身只要早归田。
江妃有诀煮真珠，菰饭牛酥软不如。手擘鸡腮金五色，盘倾骊颔琲千余。夜光明月供朝嚼，水府龙宫恐夕虚。好与蓝田餐玉法，编归辟谷赤松书。
三危瑞露冻成珠，九转丹砂炼久如。鼻观温芳炊桂歇，齿根熟软剥胎余。半瓯鹰爪中秋近，一炷龙涎丈室虚。却忆吾庐野塘味，满山柿叶正堪书。
水沈国里御风归，栗玉肌肤不肯肥。元是金华学仙子，新将柿叶染秋衣。不应装束追时好，无乃清癯悔昨非。为妒尤郎得尤物，故将七字恼芳菲。
直上云霄未遣休，分符京兆帝王州。赤丸窟里无白额，碧落班中政黑头。两地好官才半武，扁舟归兴恰中秋。只应银信从天降，莫恋融峰与橘洲。
紫岩衣钵付南轩，介弟曾同半夜传。师友别来真梦耳，江湖相对各潸然。但令门户无遗恨，何必功名在早年。君向潇湘我闽粤，寄书只在寄茶前。
逗晓添衣并数重，隔晡剩热尚斜红。秋生露竹风荷外，寒到云窗雾合中。半点暄凉能几许，古来豪杰总成空。木犀香杀张园了，雪嗅金挼欠两翁。
松风涧水打窗声，玉佩琼琚触眼明。当昼如何挂秋月，未春特地转新鶑。只销一卷梅山集，幻出多般景物情。老子平生有诗癖，为君焚却老陶泓。
承华寮采集鸳鸾，不减应徐䜩魏园。中有钓璜清渭叟，向来授钺少陵坛。锦心绣口搴花草，雪椀冰瓯泻肺肝。身到梅山得梅魄，老夫更借一枝看。
子美百花潭北庄，君今占作咏归堂。山分剑阁云根瘦，江送蓬婆雪汁香。漱石枕流红锦浪，浮家泛宅白鸥行。何人夜诵相如赋，给札兰台看堵墙。
人生春睡要足时，海波可干山可移。珠宫宴罢晓星出，不是天上无鸣鸡。昨来坐朝到日落，君王何曾一日乐。上林平乐半苍苔，桃花又去杨花来。
四月以后五月前，麦风槐雨黄梅天。君王若道嫌五月，六月炎蒸又何说。水精宫殿冰雪山，芙蕖衣裳菱芡盘。老农背脊晒欲裂，君王犹道深宫热。
星芒欲灭天风急，月轮犹带银河湿。青女椎冰作冷霜，吹到璇闺飞不入。苧罗山下浣纱人，万妃无色抵一身。娇余贵极醉玉软，强为君王踏锦𬘡。
祗愁穷腊雪作恶，不道雪天好行乐。玻瓈盏底回青春，蒲萄锦外舞玉尘。阳春一曲小垂手，劝君一杯千万寿。今年斛谷才八钱，明年切莫羡今年。
谁道青云不可梯，君家楼阁与云齐。诤臣内相名垂日，谏草词头字印泥。我昔曾为禾水客，梦中犹忆义山西。仇香自有家声在，岂使鸾皇棘上栖。
天潢龙种与人殊，五凤仍传万卷书。象服在堂萱草暖，彩衣上寿棣华初。雪中密竹能抽笋，冰底寒江更跃鱼。赵氏弟兄俱玉树，艮斋文字即琼琚。
老夫上下蓼花滩，每过君家辄系船。尊酒灯前山入座，孤鸿月底水连天。暄凉书问二千里，场屋声名三十年。竞秀主人文似豹，不应雾隠万峰边。
又见皇华赋北征，谪仙俊气似秋鹰。诗成紫塞三更月，马渡黄河十丈冰。赵北燕南有人否，禽胡归汉竟谁曾。天家社稷英灵在，佳气时时起五陵。
宫烛奔忙下玉除，晨曦拂掠丽储胥。东西班动云开合，警跸声来电卷舒。隆准衣裳红一点，御香烟雾碧千庐。勋华二圣天齐寿，亚岁年年贺帝居。
长乐钟声搅梦惊，建章星影照人行。千官灯语听残点，一夜霜寒在五更。金钥玉𥫽开北阙，银鞍丝控谒东明。青宫朱邸环天极，五色祥云覆帝城。
至前至后恰多晴，山北山南间一登。瘦石经霜干脱藓，细泉滴涧旋成冰。海波贯日红千丈，江雾萦楼玉万层。资善堂前得春早，宫梅一朵掠觚棱。
同寮缓辔出承华，又送双星水北涯。霜外汀洲芦叶晓，雪余园圃竹梢斜。只惊睡起犹残月，不觉归时已落霞。白首鸳行徒索米，故山今日政梅花。
苍龙观阙启槐宸，白玉阶除振鹭群。仗外诸峰献松雪，霜前一雁度宫云。舍人就日宣麻制，丞相瞻天进表文。夙退自欣还自笑，素餐便当策殊勋。
怪来腊日起春风，一夜琼花发禁中。大地山河银色界，九重楼观水精宫。紫宸廊迥寒无价，文石庭干扫不融。又喜来年书大有，谁知圣主是天公。
稍缓鸣靴不住催，一声再拜忽如雷。封章进了仪曹退，文武班齐上相来。白发两年陪贺雪，紫衣数辈小传杯。赐休退食端何恨，未到西湖探早梅。
夜雪犹飘天目峰，晓晴先暖太清宫。云翻孔雀金花碧，日射鸳鸯玉瓦红。百辟焚香官柳影，一鸦飞立殿檐东。仰瞻九圣联龙衮，万岁千秋对昊穹。
勋烈涪阳异姓王，手扶西极汉天长。有孙文武千人杰，透纸风骚万字香。小涉移中公事笔，又怀剑外史君章。同朝多日相从少，不唱阳关也断肠。
朝路江西不十人，又看一个奉仙真。可怜议论长倾坐，不管声名解误身。苦忆去年郊祀日，与渠并辔笑谈春。何时相趁沧洲去，雪笠风蓑钓白苹。
前夕三更月落时，东风已动万花知。江梅端合先交割，春色如何未探支。只欠梁溪冰柱句，追还和靖暗香诗。张家剩有葱根指，不把琼酥滴一枝。
汉庭近日少宗盟，博选宗英副匠卿。高帝子孙谁宿德，翰林风月得先生。又持一节湖南去，政是三湘雁北征。但使远民蒙福了，早归词禁赋新鶑。
座主门生四十年，江湖契阔几风烟。同朝再接鸳行里，握手相看鹤发前。误喜论诗追旧事，不知呼酒是离筵。老怀只作还山梦，输与先生早着鞭。
寒球着意殿余芳，小底来禽大海棠。初喜艳红明莟子，忽看淡白散花房。风光不到棘围里，春色也寻茅舍旁。便有蜜蜂三两辈，喙长三尺绕枝忙。
万花不分不春妍，至竟专春是牡丹。紫锦香囊金屑暖，翠罗舞袖掌文寒。恨无国色天香句，借与风条日萼看。家有洛阳一千朵，三年归梦绕栏干。
岁岁东风二月时，司花辛苦染晴枝。夜输百斛蔷薇水，晓洗千层玉雪肌。寒食清明空过了，姚黄魏紫不曾知。春愁蹙得眉头破，何处如今更有诗。
今年未有子规声，忽向宫中树上鸣。告诉落花春不管，裴回晓月恨难平。斜风细雨又三月，柳絮浮云空一生。岂不怀归归未得，倩渠传语故园鶑。
天台山秀古多贤，晚向池塘识惠连。十载江湖州县底，一言金石冕旒前。方陪廷尉甘堂舍，又赋皇华小雅篇。拾得澄江春草句，端能染寄仄厘笺。
谁遣孤舟蓑笠翁，强随桃李竞春风。交情顷刻云翻手，古意凄凉月印空。可笑能诗今谢脁，也能载酒过扬雄。待渠归直金銮日，我已烟沙放钓筒。
四十专城古已稀，君侯五七更英奇。九重临遣廷尉正，千里驩迎循吏师。鸿雁同科金玉律，鹓雏先集凤凰枝。少年勇退无人会，孤竹初心逊伯夷。
辛卯中书落笔年，曾陪学士堵墙间。看渠手把州麾去，故里春迎昼绣还。我似青蒿君玉树，君方绿鬓我苍颜。一尊话别休辞醉，报政归来紫禁班。
金戺瑶阶日月边，晓风花柳带非烟。千官剑佩鸣双阙，万国英豪到九天。玉座忽临黄伞正，御题初出紫衣传。小臣何幸陪诸老，待罪重来十六年。
九虎遮藏造化机，御题过午始闻知。乾坤阖辟兼文武，云汉昭回具训词。武帝上嘉真戏耳，放勋清问政如斯。诸儒莫作公孙子，千载何曾遇圣时。
非关月季姓名同，不与蔷薇谱牒通。接叶连枝千万绿，一花两色浅深红。风流各自燕支格，雨露何私造化功。别有国香收不得，诗人熏入水沈中。
春去无芳可得寻，山丹最晚出云林。柿红一色明罗袖，金粉群虫集宝簪。花似鹿葱还耐久，叶如芍药不多深。青泥瓦斛移山花，聊著书窗伴小吟。
殿上胪传第一声，殿前拭目万人惊。名登龙虎黄金榜，人在烟霄白玉京。香满乾坤书一卷，风吹鬓发雪千茎。旧时脱却银袍处，还望清光侍集英。
作者于今星样稀，凄其望古驷难追。空桑孤竹陶元亮，玉佩琼琚杜拾遗。自笑吟秋如懒妇，可能击鼓和冯夷。报章不作南金直，惭愧君家丙藁诗。
才喜盘藤卷叶生，又惊压架暗阴成。夏褰凉润青油幕，秋摘甘寒黑水精。近竹犹争一尺许，抛须先罥两三茎。今年乞种西江去，长是茅斋怯晚晴。
蓬莱仙伯沈东阳，领袖诸儒太极旁。东壁二星云汉近，西昆群玉简编香。鸡翘豹尾无多子，锦缆牙樯有底忙。建业江山入诗集，却归天上侍虚皇。
再入修门访旧游，故人相见喜还愁。茂林修竹君髯碧，折苇枯荷我鬓秋。莫把升沉着怀抱，古来贤圣几公侯。一尊追送江东棹，梦逐清波弄白鸥。
小寺深门一迳斜，绕身萦面总烟霞。低低檐入低低树，小小盆盛小小花。经藏中间看佛画，竹林外面是人家。山僧笑道知侬渴，其实迎宾例瀹茶。
风月肝脾冰雪胸，道人妙手凿虚空。𣃁翻诸岭云烟骨，幻出山岩紫翠峰。细看分明非饤饾，如何雕得许玲珑。为谁苦死忙归去，知是斜阳是晚钟。
曾醉山间金叵罗，山应识我我怀它。顿添花竹明松桧，依旧菰蒲暗芰荷。试问锦屏无恙否，向来梅树已无多。未须看遍新亭榭，胜日重来一一过。
屋角篱尖竹树阴，可怜用尽许机心。凝身不动如无物，顿网轻摇试有禽。丝贯日华明五色，戏随风舞忽千寻。看渠经纬来还去，忘却摧𬯎立不禁。
堂后檐前小石山，一峰瘦削四峰攒。忽腾绝壁三千丈，飞下清泉六月寒。乃是家僮聊戏事，倒倾古井作惊湍。老夫畏热年来甚，更借跳珠裂玉看。
见了庐山想此贤，此贤见了失庐山。胸中书卷云凌乱，身外功名梦等闲。一点目光牛背上，五弦心在雁行间。欲吟壮节题崖石，笔挟风霜齿颊寒。
才趁锋车入帝关，又持使节过家山。作仙茶囿芝田里，寓直蓬莱藏室间。握手清谈纱帽点，羡君白日绣衣还。来年贡了云龙璧，便缀金鸾玉笋班。
梅花国里荔枝村，颇记张灯作上元。一别频蒙访生死，七年再见劣寒温。属当闵雨祈群望，不得临风共一尊。谁为君王留国士，吾衰犹拟叫天阍。
亦闻小泊赞公房，清晓扶藜叩上方。君与一僧游别嶂，我行百匝绕长廊。风巾雾屦来云外，雪桧霜松满袖香。政是炎官张火伞，不应多取海山凉。
淡墨题名冠子衿，一星州县叹浮沈。向来寄我南楼赋，不减古人东武吟。几阁文书聊韫玉，兰台笔札即䌷金。李家兄弟鹓鸾侣，一日双飞入上林。
夏旱焚如复入秋，圣皇避殿减琼羞。数峰北峙云垂合，一阵西风雨又休。逐日望霓穿却眼，何时倒海作奔流。诸贤袖有为霖手，不泻天瓢洗主忧。
可笑诗人死爱名，吻间长作候虫声。炼成九转丹砂著，赢得千茎白雪生。政使古今传不朽，不知身世竟何成。老夫老去真休去，一听梅山主夏盟。
尘世何曾识桂林，花仙夜入广寒深。移将天上众香国，寄在梢头一粟金。露下风高月当户，梦回酒醒客闻砧。诗情恼得浑无那，不为龙涎与水沈。
诗人家在木犀林，万顷湖光一径深。夹路两行森翠盖，西风半夜散麸金。邀宾把酒香浮玉，擘水庖霜脍落砧。掇取仙山入京洛，不妨冷眼看升沈。
分得吴刚斫处林，鹅儿酒色不须深。系从犀首名干木，派别黄香字子金。衣溅蔷薇兼水麝，韵如月杵应霜砧。余芬薰入旃檀骨，从此人间有桂沈。
端能小脱簿书林，招唤诗流卜夜深。老我愁𬯎半山玉，凭君浅酌一荷金。水边赏桂秋围坐，雨后摘蔬香满砧。乘醉却来湖上戏，手翻波月看浮沉。
约斋诗客坐诗林，派入江西彻底深。缝雾裁云梭织锦，明堂清庙玉𪭢金。已呼毛颖哦齑臼，更约姮娥聘槀砧。细咏新来木犀句，一灯明灭夜沉沉。
老子江西有故林，万松围里桂花深。忆曾风露飘寒粟，自领儿童拾落金。割蜜旋将揉作餠，捣香须记不经砧。一枝未觉秋光减，灯影相看万籁沈。
帝城底里有山林，桂树团团烟雾深。玉臂折来数枝月，银髯羞插满头金。谈间千首有此客，空外一声何处砧。酒亦销愁亦生病，不须不醉不须沉。
江东诗老有徐郎，语带江西句子香。秋月春花入牙颊，松风涧水出肝肠。居仁衣钵新分似，吉甫波澜并取将。岭表旧游君记否，荔支林里折桄榔。
金麦褰帷银蒜钩，水光殿后月华楼。鶑歌花笑柳起舞，何处人间更有愁。吴郎那得吴宫语，梦里苧罗人道许。低红揜翠曲未终，小儿索饭啼门东。
金茎分露与黄花，银汉非烟作瑞霞。万国元良当诞节，重轮日月正光华。祖尧父舜真千载，禹子汤孙更一家。清晓寿觞天上至，蟠桃如瓮枣如瓜。
典学光阴璧不如，简编灯火卷还舒。极知储后勤稽古，却是儒生懒读书。心到帝王图籍外，手追雅颂国风初。人间未见瑶山集，十倍曹丕尚有余。
深著红蓝染暑裳，琢成纹玳敌秋霜。半含笑里清冰齿，忽绽吟边古锦囊。雾縠作房珠作骨，水精为醴玉为浆。刘郎不为文园渴，何苦星槎远取将。
灊山诗伯锦裁篇，玉树郎君手为编。美似洛花争晓靓，清如江月赴秋圆。力追杜老今谁拟，亲得陵阳夜半传。再拜一吟三太息，青灯细雨伴凄然。
重阳风雨不全篇，春草池塘岂满编。好句谁言较多少，古人信手斲方圆。自惭下下中中语，只合休休莫莫传。珍重银钩挥玉唾，竟无瑶报只空然。
人自穷通诗自诗，管渠人事与天时。鹤长未便贤凫短，梅早那须笑杏迟。公子近来忺说病，老夫秋至不曾悲。人生随分堪行乐，何必兰亭与习池。
风骚坛上径雄趋，不作俳辞笑矣乎。纸落云烟看醉旭，气含蔬笋薄僧殊。夜来霜月千家满，雨后风埃半点无。安得与君幽讨去，一觞一咏恼西湖。
一生两事苦相关，从仕居贫并作难。顾我雪穿行脚袜，羡君身作在家官。晓分京兆月半璧，夕问南湖水几竿。桃李能言春满坐，向人犹自诉霜寒。
绣衣使者凛霜威，方丈仙人旧羽仪。别去十年真一梦，书来万里寄相思。如何绿石涵风面，化作青铜溜雨枝。却送新诗报嘉惠，偷儿当不要新诗。
璧水蓬山遍羽仪，颂台公府更光辉。紫荷到眼垂持橐，黄菊关心便拂衣。鬻子运筹年尚少，买臣衣绣日思归。小烦谕蜀须还报，却袖香烟侍太微。
甲戌花时策集英，相看须鬓各青青。曲江初别春三月，北阙重来再一星。百石去官君似邴，千年归鹤我输丁。因书若寄杨员外，莫道山寒少茯苓。
圣经贤传紧关津，骚客诗家妙斧斤。总被先生漏消息，不令后辈隔知闻。都城一日纸增价，天下几人贫似君。不要绨袍却归去，平生笑杀送穷文。
厌直含香与握兰，一麾江海溯冰滩。括苍山水名天下，工部风烟入笔端。新国小迟怀印绶，故园暂许理渔竿。即看治行闻天听，紫诏征还集孔鸾。
天上麒麟地上行，掌中珠玉月中生。澜翻六籍吞诸子，声动三公及九卿。别有诗书真事业，不应童子是勋名。长成来奏三千牍，桃李春风冠集英。
山南山北蔚松楸，四海千年仰二刘。迂叟馈缣宁冻死，伯夷种粟几时秋。平生铁作三尺喙，土苴人间万户侯。庐阜作江江作阜，始应父子不传休。
今年元日不孤来，带领新春一并回。夜雨初添石渠水，东风先入道山梅。不妨数朵且微破，未要十分都尽开。江路野香元自好，阿谁移取种蓬莱。
梁溪归自镜湖天，笔卷湖光入大篇。倾出锦囊和雨湿，炯如柘弹走盘圆。许分句法何曾付，自笑芜辞敢浪传。两集不须求序引，祇将妙语冠陈编。
今代宗英政骏贤，同居江介更同年。别来十载长相忆，新听千诗喜欲颠。爽似月华秋艳艳，韵如荷叶夏田田。吹灯把玩舒还卷，老眼惺松夜不眠。
故人一别两相思，不但平生痛饮师。胸次五三真事业，笔端四六更歌诗。闭门觅句今无己，刻意伤春古牧之。卧雪高人家谱在，春风政著紫兰枝。
道场山下弄山泉，餐菊纫兰万物先。送眼飞鸿高四海，补天健笔震三川。池塘碧草回春梦，衣钵黄梅肯夜传。雨不饶人有新句，怨渠未许见全篇。
背秋新理小园荒，过雨畦丁破块忙。菜子已抽蝴蝶翅，菊花犹著郁金裳。从教芦菔专车大，早觉蔓菁扑鼻香。宿酒未销羹糁熟，析酲不用柘为浆。
昨日晴暄尽十分，无端寒湿复今晨。苍颜华发差排老，急雨颠风屏当春。只有观书堪遣日，从来病眼不如人。诗名满世真何用，更赚先生愿卜邻。
三月阴晴顷刻分，晚来非午午非晨。闭门细草新蒲雨，过眼飞花落絮春。顾我江湖钓竿客，识君台阁步云人。柯山不患无人作，便合留中作近邻。
病眼看书痛不胜，洛花千朵唤双明。浅红酽紫各新样，雪白鹅黄非旧名。擡举精神微雨过，留连消息嫩寒生。蜡封水养松窗底，未似雕栏倚半酲。
久雨今朝忽作晴，老人怀抱不胜清。仲宣久作登楼赋，望帝更吟当殿声。春去春来浑是梦，花开花落若为情。归心不用渠催唤，自有江鸥与狎盟。
出却金宫入梵宫，翠微绿雾染衣浓。三年不识西湖月，一夜初闻南涧钟。藏室蓬山真昨戏，园翁溪友得今从。若非朝士相追送，何处冥鸿更有踪。
新晴在在野花香，过雨迢迢沙路长。两度立朝今结局，一生行客老还乡。犹嫌数骑传书札，剩喜千山入肺肠。到得前头上船处，莫将白发照沧浪。
石桥两畔好人烟，匹似诸村别一川。杨柳阴中新酒店，蒲萄架底小渔船。红红白白花临水，碧碧黄黄麦际天。政尔清和还在道，为谁辛苦不归田。
梦里喧声定不凡，顺风解缆破晴岚。起来职事惟洗面，此外功名是挂帆。莫笑一蔬兼半菽，饱餐万壑与千岩。蓬莱云气君休望，且向严滩濯布衫。
前年寒早热亦早，去年寒迟热亦迟。何曾寒暑有迟速，通融三年那兑支。人生何必早得意，芍药荣时牡丹瘁。荣枯迟速一笑休，顺风今日好行舟。
驾雨颠风过即虚，杀风急雨有还无。云山奔走无停住，岸树欹斜不要扶。船底石声知浅水，沙头笠影倦牵夫。金台祇在横山背，便到金台也日晡。
眼底常山一武中，上滩更得半帆风。青天以水为铜镜，白鹭前身是钓翁。旧日岸头浑改尽，数尖山觜忽搀空。老夫只费五六日，行尽浙山西复东。
急鼓繁钲动地呼，碧瑠璃上两龙趋。一声翻倒冯夷国，千载凄凉楚大夫。银椀锦标夸胜捷，画桡绣臂照江湖。三年端年真虚过，奇观初逢慰道涂。
半月阴凉天气佳，今朝新暑不饶些。一生怕热长逢热，千里还家未到家。入却船来那得出，恰方日午几时斜。劝君莫爱高官职，行路难时却怨嗟。
恶风夜半阻归船，端欲留人作胜缘。千里携家观竞渡，五湖新涨政黏天。棹翻波浪山如雪，醉杀儿郎喜欲颠。得去更佳留亦好，吾曹何处不欣然。
阻风两日卸高桅，笑傲江妃纵酒杯。及至绝湖才一瞬，翻令病眼不双开。芦洲荻港何时了，南浦西山不肯来。相见湾中闷人死，一湾九步十萦回。
溯流浅水刺楼船，百棹千篙祇不前。一夜波声喧到晓，北风气力欲翻天。挂帆未了青泥过，转眼相将玉笥边。无数小舟俱在后，追侬不及指为仙。
庐陵难做定何如，请看黟川朱大夫。秋月满怀春满面，视民如子吏如奴。万艘白粲何曾欠，百雉金城旧更无。归侍玉皇香案了，甘棠便是瑞莲图。
公在乡邦我在京，百书终不慰生平。西归一见还倾盖，夜坐相看话短檠。老去可堪频送客，古来作恶是离情。云泥隔断从今始，肯倩征鸿访死生。
下泳山尖碧云起，添得奇峰三四觜。老人登楼来看云，下瞰云端在平地。急呼云师令执鞭，我欲乘此追群仙。蓬莱阆风遍游览，归来落月满晴川。
四岁相从亦快哉，东游兴尽却西回。诗中风月无疆界，圣处宫庭元洞开。握手论文两凄断，登山临水重徘徊。亦山亭下梅花径，明日先生独自来。
侬爱山行君水游，尊前风味独宜秋。文戈却日玉无价，器宝罗胸金欲流。欬唾清圜谈者诎，诗章精悍古人羞。子房莫笑身三尺，会看功成自择留。
垂丝别得一风光，谁道全输蜀海棠。风搅玉皇红世界，日烘青帝紫衣裳。懒无气力仍春醉，睡起精神欲晓妆。举似老夫新句子，看渠桃杏敢承当。
冶蕊倡花一雨空，鲜晴新涨未亏侬。竹兼树影眠天底，人凭栏干立镜中。看尽水衣投北岸，方知今日是南风。黄鹂对语无寻处，忽见双飞入别丛。
去岁冲炎横大江，今年度暑卧筠阳。满园无数好亭子，一夏不知何许凉。待等老夫亲勘当，更招幽鸟细商量。朝慵午倦谁相伴，猫枕桃笙苦竹床。
碧落堂中夕眺余，一声哀角裂晴虚。满城烟霭忽然合，隔水人家恰似无。坐看荷山沉半脊，急归道院了残书。意行花底寻灯处，失脚偏嗔小史扶。
剑池一日百周遭，雨后闲来照鬓毛。主管园林鶑称意，巡行荷芰鹭宣劳。不须见我还飞去，便与移文告汝曹。一事恼人无问处，南山高是北山高。
宪孙哭了哭蓬孙，老眼元枯也湿巾。名宦何须深插脚，山林从此早抽身。祸无避处唯辞福，命不如渠强学人。吟了此诗还毁了，莫令一读一伤神。
去国还家一岁阴，凤山锦水更登临。别来蛮触几百战，险尽山川多少心。何似闲人无藉在，不妨冷眼看升沉。荷花正闹莲蓬嫩，月下松醪且满斟。
老禅分得破丛林，薄供微斋也不曾。道院敕差权院事，筠庵身是住庵僧。人间赤日方如火，松下清风独似冰。别有暮春沂水在，为君一滴洒千灯。
诗人可笑信虚名，击节茶芽意不轻。尔许中洲真后辈，与君顾渚敢连衡。山中寄去无多子，天上归来太瘦生。更送玉尘浇锡水，为搜孔思搅周情。
与君鬓发总星星，诗句输君老更成。别去多时频梦见，夜来一雨又秋生。故人金石情犹在，赠我琼琚雪似清。谁把尤杨语同日，不教李杜独齐名。
病身祇要早投闲，乞得高安政小安。山水秋来浑是画，楼台高处自生寒。登临未足还辞去，老大重来毕竟难。碧落翠微好将息，清风明月梦中看。
今年郡圃放游人，懊恼游人作挞春。到得老夫来散策，乱吹花片总成尘。商量岁后牢关锁，拘管风光属病身。造物嗔侬先遣去，遣侬侬去不须嗔。
李真宅子故依然，道院西偏古洞前。一日身游八百里，三番花落九千年。剑池丹井俱苍藓，绛节霓旌已碧天。借问飞仙那用步，步行犹是地行仙。
茂林修竹翠光中，那得披蓑一老翁。白石砌成珠子径，黄茅裹却水晶宫。夏凉冬暖非人境，雪打霜封即钓篷。老子明朝便东去，更携瓦枕享松风。
仙人白日上青冥，千载如闻月下笙。南北万山俱在下，中间一水独穿城。江西个是绝奇处，天下几多虚得名。滕阁孤台非不好，祇缘犹带市朝声。
一岁官拘守一州，天将行役赐清游。青山绿水留连客，碧树丹枫点缀秋。夜梦昼思都是景，左来右去不胜酬。我无韦偃丹青手，只向囊中句里收。
青鞋紫陌倦黄埃，送眼灵山一快哉。碧玉熏炉天半立，青莲花萼雾中开。宿云准拟偷将去，晓日殷勤唤出来。欲琢新诗镵绝壁，梯空上去御风回。
诸村不雨数旬余，此地濒江万宝苏。晚紫豆花初总角，早黄稻穗已长须。回头金步野径远，当面玉山秋塔孤。偶见年时解船处，客愁依旧挂菰蒲。
寒流一带槛前横，落日诸峰霞外明。水断新洲添五里，客寻旧路却重行。江车自转非人踏，沙碓长舂彻夜鸣。畴昔穉桑今秃树，如何白发不教生。
破晓开船船正行，忽然头上片云生。秋江得雨茶鼎沸，怒点打篷荷叶鸣。远听滩喧心欲碎，近看浪战眼初明。夜来暗长前村水，绝喜舟人好语声。
雨中初厌箬篷遮，撑起篷来景更佳。岸上长松立如笔，波中寒影走成蛇。忽看云外吐银镜，一点晨光射玉沙。却出船头聊放目，远峰无数碧横斜。
下滩一日抵三程，到得盈川也发更。两岸渔樵稍灯火，满江风露更波声。病身只合山间老，半世长怀客里情。西畔大星如玉李，伴人不睡向人明。
看山妙处几曾知，落照斜明始觉奇。皱尽衣裳纹欲裂，争先头角远相追。松梢别放六峰出，江底倒将千嶂垂。一路诗篇浑漫与，侧溪端的不相亏。
前山欺我船兀兀，结约江妃行小谲。乘我船摇忽远逃，见我船定还孤出。老夫敢与山争强，受侮不可更禁当。醉立船头看到夕，不知山于何许藏。
看山须看山表里，不然看山还误事。平时只爱万峰青，落日惟存数尖紫。浙江船上多少人，往来看山谁识真。丁宁舟人莫浪语，却恐儿辈不肯去。
天公要饱诗人眼，生愁秋山太枯淡。旋裁蜀锦展吴霞，低低抹在秋山半。须臾红锦作翠纱，机头织出暮归鸦。暮鸦翠纱忽不见，只见澄江浄如练。
杨村江上绕江园，十里霜红烂欲燃。都种芙蓉作篱落，真将锦绣裹山川。晚妆照水密如积，春色入秋寒更鲜。客舍瓶中两三朵，可怜向客强婵娟。
听履星辰北斗寒，三能只隔寸云间。周家冢宰均四海，汉制尚书本百官。鹓鹭班齐瞻进步，凤凰池近却飞还。河图冠出西清上，莫作寻常五马看。
我昔绫衾下直时，公为璧水大宗师。清风明月行乐耳，布袜青鞋随所之。颠倒壶觞留落日，翻腾山水入新诗。我来公去如相避，送眼行尘不得追。
苏州欲见石湖老，到得苏州发更了。锡山欲见尤梁溪，过却锡山元不知。起来灵岩在何许，回首惠山亦无处。人生万事不可期，怏然却向常州去。
常州曾作两年住，一别重来十年许。岸头杨柳记得无，总是行春系船处。自笑恍如丁令威，老怀成喜亦成悲。人民城郭依然是，只有向来须鬓非。
两岁千愁寡一欣，故人多问谢张君。又瞻东阙阙前月，只负南溪溪上云。宾日扶桑遭圣旦，客星钓濑愧天文。人生离合风前叶，聚首亡何复离群。
霜何曾傍绣帘寒，酒不能令客脸丹。勤向竹炉温手脚，懒寻铜镜正衣冠。无人孤坐月将落，拥鼻清吟夜向阑。忽忆约斋诗债在，自吹灯火起来看。
诏许诗人江海游，丹徒初到晋徐州。炉边旸谷日长昼，盏底醉乡天不秋。六代兴亡何处问，一生奔走几时休。石翁石媪霜前笑，管得南朝陵墓愁。
开窗纳尽大江秋，天半飞楼不是楼。独立南徐鳌绝顶，下临北固虎回头。蒜山旧址空黄鹤，瓜步新城照白鸥。好事主人酌诗客，风烟一眼到扬州。
小泊楼船铁瓮城，匆匆又作绝江行。看他蜡烛几回剪，听尽鸡声不肯明。水底霜寒还十倍，夜来月上恰三更。篙师好语君知否，江面侵晨镜样平。
祇有清霜冻太空，更无半点荻花风。天开云雾东南碧，日射波涛上下红。千载英雄鸿去外，六朝形胜雪晴中。携瓶自汲江心水，要试煎茶第一功。
天将天堑护吴天，不数殽函百二关。万里银河泻琼海，一双玉塔表金山。旌旗隔岸淮南近，鼓角吹霜塞北闲。多谢江神风色好，沧波千顷片时间。
夜愁风浪不成眠，晓渡清平却晏然。数棒金钲到江步，一樯霜日上淮船。佛狸马死无遗骨，阿亮台倾只野田。南北休兵三十载，桑畴麦垅正连天。
此日淮堧号北边，旧时南服纪淮堧。平芜尽处浑无壁，远树梢头便是天。今古战场谁胜负，华夷险要岂山川。六朝未可轻嘲谤，王谢诸贤不偶然。
杨子桥西转彩航，粉城如练是维杨。百年旧观兵戈后，近岁新开草木荒。杰阁高台云上出，野梅官柳雪中香。史君领客周遭看，走马归船欲夕阳。
解缆维杨欲夕阳，过舟覆盎已晨光。夹河渔屋都编荻，背日船篷尚满霜。城外城中四通水，堤南堤北万垂杨。一州斗大君休笑，国士秦郎此故乡。
为爱淮中掌似平，忽逢巨浸却心惊。怪来万顷不生浪，冻合五湖都是冰。碧玉湖宽容我到，白银地滑没人行。兹游只道清无价，清杀诗翁老不胜。
淮白须将淮水煮，江南水煮正相违。霜吹柳叶落都尽，鱼吃雪花方解肥。醉卧糟丘名不恶，下来盐豉味全非。饔人且莫供羊酪，更买银刀二尺围。
第一山头第一亭，闻名未到负平生。不因王事略小出，那得高人同此行。万里中原青未了，半篙淮水碧无情。登临不觉风烟暮，肠断渔灯隔岸明。
建隆家业大于天，庆历春风一万年。廊庙谋谟出童蔡，笑谈京洛博幽燕。白沟旧在鸿沟外，易水今移淮水前。川后年来世情了，一波分护两涯船。
清如淮水未为佳，泉迸淮山好煮茶。镕出玻瓈开海眼，更和月露瀹春芽。仰看绝壁一千丈，削下青琼无点瑕。从事不浇愁肺渴，临泓带雪吸冰花。
杏花岩左𣃁东岩，驱使淮山指顾间。招信上流总奔赴，僧伽孤塔政弯环。今来古往空陈迹，远草斜阳祇惨颜。走马看山真懡㦬，忙中拾得片时闲。
饯饮东坡月三更，中觞忽闻笙箫声。杳杳若在云霄间，抑扬往返中八音。徐而察之出双瓶，水火相得自啸吟。食顷乃已不可寻，坐客惊叹得未曾。
急性平生不少徐，读书不喜喜观书。十行俱下未心醒，两目顿昏还月余。偶与儿曹翻故纸，共看诗句煮春蔬。问来却是东坡集，久别相逢味胜初。
枉看平生多少书，分明便是蠹书鱼。万签过眼还休去，一字经心恰似无。急读何如徐读妙，共看更胜独看渠。曲生冷笑仍相劝，惜取残零觅句须。
絮帽貂裘莫出船，北窗最紧且深关。颠风无赖知何故，做雪不成空自寒。不去扫清天北雾，只来卷起浪头山。便能吹倒僧伽塔，未直先生一笑看。
碧瑠璃地展青罗，横作一波仍万波。突起银山倚空立，碎成雪阵掠人过。争先打岸终谁胜，淘尽浮沙奈汝何。借与楼船泄余怒，摇来兀去尽从佗。
醉去昏然卧绿窗，醒来一枕好凄凉。意中为许无佳况，梦里分明到故乡。淮水打船千浪雪，燕鸿叫月满天霜。山城更点元无准，偏到鸡鸣分外长。
三日颠风刮地来，不成一雪肯空回。何曾半点漏春信，只怪千花连夜开。顷刻装严银世界，中间遍满玉楼台。琼船撑入玻瓈国，琪树瑶林不用栽。
梅花脑子撒成云，明月珠胎屑作尘。爱水舞来飞就影，怯风斜去却回身。真成一腊逢三白，并把三冬博一春。开放船窗尽渠入，天差滕六访诗人。
霜风吹船著淮阴，淮山高高淮水深。津亭饮散浪如屋，篷窗晓起雪满林。两袖拂空捎舞片，数点落几撩孤吟。卷舒东阳琢冰句，不羡销金歌浅斟。
雪漫水面淡模糊，酿出羔儿酒一壶。已被膻腴翳醽醁，更添牛乳点春酥。销金帐下有此否，药玉船中不用酤。忽见琼缸清彻底，蒲萄一色万家湖。
来时月黑过淮阴，归路天花舞故城。一剑光寒千古泪，三家市出万人英。少年跨下安无忤，老父圯边愕不平。人物若非观岁暮，淮阴何必减宣成。
鸿沟祗道万夫雄，云梦何销武士功。九死不分天下鼎，一生还负室前钟。古来犬毙愁无盖，此后禽空悔作弓。兵火荒余非旧庙，三间破屋两株松。
老子平生不附炎，雪间炉炭晚间添。红光乱拆银花碎，翠焰双抽柳叶尖。爱惜麒麟牢禁手，驱除盐絮密垂帘。急分一炬牵船底，岸上霜风正似镰。
水鸟舟人两不栖，波声风响总堪悲。觉来枕上三更后，梦到江南一霎时。邵伯问来还渐近，高邮过了不曾知。满天星月银河湿，明早新晴也大奇。
天公有诏放朝晴，排遣云师懒未行。头上忽张青玉伞，海东涌出紫金钲。雪山冰谷居然暖，银屋瑶台分外明。二十四船人笑语，寒声一变作春声。
日光射雪雪透红，雪光射日日吐虹。何人铸银作大地，万象都入银光中。诗翁两眼老病里，爱看晚晴聊仰视。眼睛空花忽乱起，紫晕一轮三万里。
才转船头特地寒，初无风色自生湍。堤横湖面平分白，水拓天围分外宽。一镜银涛三万顷，独龙玉脊百千蟠。若为结屋芦花里，月笠云蓑把钓竿。
每过松江得伟观，玻璃盆底饤乾坤。天边岛屿空无际，烟外人家澹有痕。笠泽古今多浪士，包山近远在何村。季鹰鲁望何曾死，雪是衣裳月是魂。
兀坐船中只欲眠，不如船外看山川。松江是物皆诗料，兰桨穿湖即水仙。将取垂虹亭上景，都归却月观中篇。正缘王事游方外，凿齿弥天未当贤。
八座能分一日光，题名犹记榜间黄。看渠超出金闺彦，顾我曾为同舍郎。高会九人寻水石，纵谈一笑间宫商。越王孙子琼瑶句，细把重吟恐脱忘。
天门金榜出槐宸，四海同年骨肉亲。走马看花才几日，晓星残月半无人。谈间平叔元如玉，句里司勋别有春。欲把清新比梅雪，却愁梅雪未清新。
中使传宣下紫宸，镞头浓染御香云。彩幡耐夏宜春字，宝胜连环曲水纹。痴似土牛鞭不动，老登金马愧无闻。强簪华发知难称，只有新诗颂万分。
急风阵阵吹白尘，着人怪底湿衣巾。隔溪平林横素练，起从山脚萦山面。近山如雾复如烟，远山失却只余天。今朝春日得春雨，润物无声非浪语。
非侠非狂非逸民，读书谋国不谋身。一封北阙三千牍，再活西州六万人。雨露晚从天上落，芝兰亲见掌中新。仁心义概丝纶语，长挂巴山月半轮。
麝烟薰透大夫松，胶国吹成赤𩽼公。龙尾研磨碎苍璧，鼠须飞动出晴虹。谁言陈子草玄手，突过蒲家读墨功。老我久无椽样笔，为君小楷注鱼虫。
侵雪开花雪不侵，开时色浅未开深。碧团栾里笋成束，紫蓓蕾中香满襟。别派近传庐阜顶，孤芳元自洞庭心。诗人自有薰笼锦，不用衣篝炷水沉。
生来体弱不禁风，匹似苹花较小丰。脑子𬪩薰众香国，江妃寒损水精宫。银台金盏谈何俗，矾弟梅兄品未公。寄语金华老仙伯，凌波仙子更凌空。
雪径偷开浅碧花，冰根乱吐小红芽。生无桃李春风面，名在山林处士家。政坐国香到朝市，不容霜节老云霞。江蓠圃蕙非吾耦，付与骚人定等差。
碧玉长篙黄篾篷，两淮烟月五湖风。金梭织锦烦诗匠，琼尺裁云补化工。去路江山随意绿，归时桃杏断肠红。岷峨二妙贻双璧，万丈光芒照病翁。
前窗向市下却帘，后窗临水开却门。岸头杨柳报春动，溪底云天随浪翻。隔溪数间黄草屋，绕屋千竿翠琼竹。三老鸣钲檥柂楼，今宵又向临平宿。
薤叶葱根两不差，重蕤风味独清嘉。薄揉肪玉围金钿，浅染鹅黄剩素纱。台盏元非千叶种，丰容要是小莲花。向来山谷相看日，知是它家是当家。
竹篱短短门小小，少年独立春风晓。柳芽缩爪尚怯寒，金粟斑斑满枝了。过船桥下桥绝高，波清深见一截篙。市人夹水争出看，无数渔舟避东岸。
柳梢拂入溪云阴，柳根插入溪水深。祗今立岸一弊帚，归时弄日千黄金。人生荣谢亦如此，谢何足怨荣何喜。秋霜春雨自四时，老夫问柳柳不知。
望中不着一山遮，四顾平田接水涯。柳树行中分港汊，竹林多处聚人家。风将春色归沙草，天放晴光入浪花。午睡起来情绪恶，急呼蟹眼瀹龙牙。
地迥湖宽春草酥，年年此地牧天驹。玉花骢里龙归去，金粟堆前鸟自呼。苑厩尚虚三万柱，柳林集得许多乌。即今未有王良眼，山子飞黄岂是无。
到得松江每不欣，何曾晴快遇清真。此行作意追胜境，入夜阻风还闷人。万里青天一轮月，三更雪浪太湖春。若教白日来经此，不见新镕万顷银。
动地颠风政打头，吴江未到且维舟。五湖波起众山动，一片月明千里愁。且更放迟些子睡，看它盛怒几时休。阳侯要与诗人敌，未必诗人输一筹。
过湖未得匹如闲，何幸湖心泊画船。宇宙中间都是月，波涛外面更无天。谁知造物将奇观，不与伧人付谪仙。管领渠侬无一物，镂冰剪雪作新篇。
新年乘兴看春风，来过垂虹东复东。谁有工夫寒夜底，独寻水月五湖中。今宵顿觉乾坤大，下笔惟愁造化穷。太白青山谢公海，可怜一笑偶然同。
霸越亡吴未害仁，不妨报国并酬身。风云长颈无遗恨，雪月扁舟更绝尘。还了君王采香径，须饶老子苧罗人。鸱夷若是真高士，张陆何堪作近邻。
京洛缁尘点素衣，秋风日夕唤人归。鲈鱼不解疏张翰，羊酪偏能留陆机。二晋兴亡几春草，三吴人物尚渔矶。空令千古华亭鹤，犹为诸贤说是非。
读尽诗书不要官，饥寒欲死岂无田。生憎俗子慵开眼，逢著诗人便绝弦。笠泽弁山三益友，笔床茶灶一鱼船。羡渠赤脚弄明月，踏破五湖光底天。
昨夜何缘不峭寒，今晨端要放晴天。窗间波日如楼上，帘外霜风似腊前。近水人家随处好，上春物色不胜妍。归时二月三吴路，桃杏香中慢过船。
鲈出鲈乡芦叶前，垂虹亭上不论钱。买来玉尺如何短，铸出银梭直是圆。白质黑章三四点，细鳞巨口一双鲜。秋风想见真风味，祗是春风已迥然。
鲛人直下白龙潭，割得龙公滑碧髯。晓起相传蕊珠阙，夜来失却水精帘。一杯淡煮宜醒酒，千里何须更下盐。可是士衡杀风景，却将膻腻比清纤。
吴中好处是苏州，却为王程得胜游。半世三江五湖棹，十年四泊百花洲。岸傍杨柳都相识，眼底云山苦见留。莫怨孤舟无定处，此身自是一孤舟。
昨朝晴色动春熙，入夜星河弄碧漪。谁信雪花能样巧，等它人睡不教知。起来红日恍开霁，照得玉花光陆离。归去中都说奇事，姑苏馆里上元时。
茂苑元宵亦盛哉，千红百紫雪中开。牡丹自是吴门有，莲莟移从都下来。光射瑠璃最精彩，吐成蝃𬟽贯昭回。归船尚有残灯在，更与儿曹饮一杯。
天公极意办元宵，顷刻挼云作雪飘。茂苑长洲花剪玉，苏台香径砌成瑶。千灯剩喜开红药，两鬓还惊插素标。客子孤舟寒折骨，无端诗伯苦相撩。
一岁驩声沸此宵，游人丽服正飘飘。病夫未暇砖引玉，恶语翻成李报瑶。天遣素娥提雪月，江涵公子更风标。君家道是关门卧，却有新诗来见撩。
我亦闲来散病身，游人不用避车尘。插天四塔云中出，隔水诸峰雪后新。道是远瞻三百里，如何不见六千人。吴亡越霸今安在，台下年年花草春。
节物催人又一年，银花莲炬照金尊。麝𫗰官样陪公䜩，粉茧乡风忆故园。何似儿孙谈草草，不妨灯火半昏昏。人生行止谁能料，今夕苏州看上元。
已到苏州未到常，惠山孤秀蔚苍苍。一峰飞下如奔马，万木深围古道场。锡骨中空都是乳，玉泉致远久偏香。眠云跂石梁溪叟，恨杀风烟隔草堂。
寒泓不到十余年，老眼重看意惘然。漱裂苍崖玉龙口，堕成清镜雪花天。须烦佛界三昧手，拈出茶经第二泉。珍重赞公惊久别，且谈诗句未谈禅。
惠山分明龙样活，玉脊琼腰百千折。锡泉泉上吐一珠，簸弄太湖波底月。苍石为角松为须，须里黄金古佛庐。请君更向潘葑看，龙尾缴到珠南畔。
船头更鼓打两声，如何未到常州城。道旁火炬如昼明，道上牵夫如蚁行。今宵到得荆溪馆，我欲眠时夜还短。明朝拥被窥船窗，百尺柳条垂两岸。
阿翁阿囝自相随，赏遍江淮春盛时。熊白同尝腊前酒，雌黄自改晓间诗。醉来忽笑天地窄，老去那能儿女悲。身后升沉各何有，到头谁黠复谁痴。
亦乐园将独乐园，两园谁窄复谁宽。似闻闾里溪深处，下有蛟龙水底蟠。黄帽已捐苍玉佩，朱颜不借紫金丹。刺桐花发梅花落，安得乘风去一观。
又从洪泽溯清淮，积雨连宵晓顿开。霜冻水涯如雪厚，波摇日影入船来。辛勤送客了未了，珍重顺风催复催。明早都梁各分手，顺风便借一帆回。
龟山独出压淮流，宝塔仍居最上头。银笔书空天作纸，玉龙拔地海成湫。向来一厄遭群犬，挽以六丁兼万牛。逆血腥膻化为碧，空余风雨鬼啾啾。
旧岁新年来往频，孤标数面便多情。独将白发三千丈，上到瑶台十二层。万里海风吹不动，半轮淮月为谁明。东坡旧迹无寻处，试问龛中锦帽僧。
两岸黄旗小队兵，新晴归路马蹄轻。全番长笛横腰鼓，一曲春风出塞声。鹊噪鸦啼俱喜色，船轻风顺更兼程。却思两日淮河浪，心悸魂惊尚未平。
已近山阳望渐宽，湖光百里见千村。人家四面皆临水，柳树双垂便是门。全盛向来元孔道，杂耕今是一雄藩。金汤再葺真长策，此外犹须子细论。
石翁谁怒犹睅目，石婆多愁鬓先秃。荒山野水四无人，二老对立今几春。珠襦玉匣化为土，金雁银凫亦飞去。知是六朝何帝陵，摩娑碧藓俱无语。
河东𬸚𬸦志青天，冀北麒麟受玉鞭。二十年前元脱颖，五千人里又遗贤。请君更草凌云赋，老我重看斫桂仙。趁取春风双鬓绿，收科谁后复谁先。
南湖窠木已交加，种榄栽桤更北涯。生眼错呼为夜合，新鶑知不是桃花。绿阴四合藏云屋，翠浪全机织素纱。桂隠主人臞见骨，不餐酥酪却餐茶。
玉奴何必减花奴，省识春风作画图。临水隔花看走马，翻身射雁落雕弧。词场君擅倾城色，诗社侬凋觅句须。摩垒致师仰余勇，政惭连叔答肩吾。
乌府何缘著佞臣，紫皇亲擢得斯人。金丹半粒回元气，玉宇崇朝作好春。不惜孤身轻一叶，坐令九鼎重千钧。万牛回首求梁栋，未要沱江理钓缗。
半世西风吹盛名，晚同朝路慰平生。一言半语到金石，四海九州成弟兄。雪岭锦城君理棹，青鞋黄帽我归耕。长江万里通吴蜀，逢著双鱼各寄声。
东华踏遍软红尘，却去秦淮钓月轮。朱雀乌衣王谢宅，黄旗紫盖晋梁春。江山拾得风光好，杖屦归来句子新。祗恐参卿署军事，𬪩薰荐墨到槐宸。
镜湖泮宫转街曲，才隔清溪便无俗。竹桥斜度透竹门，墙根一竿半竿竹。恰思是间宜看梅，忽然一枝横出来。霜余皴裂臂来大，只著寒花三两个。
圣主临轩士褎然，曲江花底宴群贤。九天日月开清照，四海豪英看广延。祗合致君上尧舜，不应侔德止宗宣。草莱忧国从今始，记取云章第一篇。
出处何心一似云，世间万事不关身。补天炼石无虚日，忧国如家有几人。千载芬香只忠孝，百年富贵竟埃尘。看君两鬓青青在，不晚归来侍玉宸。
玉立长身太史公，诸郎个个有家风。高文大册传书种，怨句愁吟恼化工。鸿雁双衔月宫桂，鹓雏独恋蜀山桐。何如天网笼云表，三凤都归上苑中。
脚踏鸡翘豹尾间，心飞碧岫白云端。人看疏傅如图画，帝念严光返钓滩。玉殿松班唐次对，竹宫茅立汉祠官。自怜病鹤樊笼底，万羡冥鸿片影寒。
万方英杰集桥门，作么吾州不数人。之子独携一方策，短檠以外四无邻。岁云暮矣犹为客，归去来兮未立身。待上六鳌头上立，还家借手拜双亲。
旷野平中天四垂，冻云罅里日平西。水村人远看来短，茅屋檐长反作低。最爱河堤能底巧，截他山脚不胜齐。喜闻借得姑苏馆，百尺高台入杖藜。
两年三度过垂虹，每过垂虹每雪中。要与鲈鱼偿旧债，不应张翰独秋风。买来一尾那嫌少，尚有杯羹慰老穷。祗是莼丝无觅处，仰天大笑笑天公。
夜烧银烛卷金卮，猛落天花醉未知。若怯一寒都不看，却教六出更投谁。开门片片洒人面，送眼山山呈玉肌。才雪又晴晴又雪，吴中风物许清奇。
今日晴光满碧空，也无雾雨也无风。寂然窗户黄昏后，霍地琼瑶一望中。千里湖山银作地，半篙舴艋玉为宫。丁宁浮蚁非常绿，计会祥麟分外红。
后炭前炉便是窑，饶君是铁也教销。不须泉下火山狱，新制人间法外条。今日晴明殊可喜，病夫意绪自无聊。看来只欠刀圭药，脚踏层冰雪没腰。
极知借寇未多时，道是征黄有近期。不割半青江令宅，却飞大白习家池。湖山解语云来暮，淮水无情也去思。莫近乡关动归兴，轻黄一点上双眉。
西湖一别忽三年，白首相从岂偶然。到得我来恰君去，政当腊后与春前。醉余犯雪追征帽，送了凭栏望去船。待把衣冠挂神武，看渠勋业上凌烟。
千年百尺凤凰台，送尽潮回凤不回。白鹭北头江草合，乌衣西面杏花开。龙蟠虎踞山川在，古往今来鼓角哀。只有谪仙留句处，春风掌管拂蛛煤。
百五重三并一朝，风光不怕不娇饶。鹿葱引道心犹卷，杨柳应门手对招。筇未唤随非是强，扇聊作伴不须摇。先生道是无歌舞，花劝鶑酬酒自销。
小园不到负今晨，晚唤娇红伴老身。落日争明那肯暮，艳妆一出更无春。树间露坐看摇影，酒底花光并入唇。银烛不烧渠不睡，梢头恰恰挂冰轮。
暖醉寒醒各自奇，千花谁是复谁非。燕支浓透春风面，翡翠新裁生色衣。破落东皇能许劣，庄严西子较些肥。痴儿犹恨无香在，紫蝶黄蜂政打围。
竞艳争娇最是他，教人嫌少不嫌多。初酣晓日红千滴，晚笑东风淡一涡。自是花中无国色，非关格外占春窠。开时悭为渠侬醉，却恨飘零可若何。
吾诗多为海棠哦，花意依前怨不多。已拆未开浑是韵，乍浓还淡总由它。留连春色能销底，请托东风定肯么。岂是少陵无句子，少陵未见欲如何。
寒勒花迟却速残，暖将絮过忽吹还。雪翻霁日光风急，球衮回廊曲榭闲。万里云天皆去处，群飞踪迹恣中间。道渠催得春阑著，春不缘渠独不阑。
天女风梭织露机，碧丝地上茜栾枝。何曾系住春归脚，只解萦长客恨眉。节节生花花点点，茸茸晒日日迟迟。后园初夏无题目，小树微芳也得诗。
今日风光定自佳，不寒不热恰清和。百年人世行乐耳，一岁春归奈老何。芍药晚花终是小，戎葵新莟许来多。俸钱自笑浑无用，祗合文江买钓蓑。
大士多时不入城，入城犹未炷炉熏。忽吹淮水千峰雨，不费钟山半朵云。桑叶秧苗俱起舞，葵花萱草亦欢欣。尚书款送公归去，留下丰年二十分。
山自新亭走下来，化为一虎首重回。平吞雪浪三江水，卧对雨花千丈台。点检故城遗址在，凄凉浩叹宿云开。六朝踪迹登临遍，底事兹游独壮哉。
万里长江天上来，石头却欲打江回。青山外面周如削，紫府中间划洞开。苏峻战场今草树，仲谋庙貌古尘埃。多情白鹭洲前水，月落潮生声自哀。
已守台城更石城，不知并力或分营。六师只遣环天阙，一垒真成借寇兵。向者王苏俱解此，冤哉隗协可怜生。若言虎踞浑堪倚，万岁千秋无战争。
旧时月过女墙头，风雨摧颓废不修。地老天荒无处问，松声滩响替人愁。祥刑使者来何暮，吊古诗篇清更幽。收拾江山入怀袖，却归讲席进鸿畴。
金陵六月晓犹寒，近北天时较少暄。打尽来禽那待熟，半开萱草已先翻。独龙冈顶青千折，十字河头碧一痕。九郡报来都雨足，插秧收麦喜村村。
六朝岂是乏勋贤，为底京师不晏然。柏壁置人天一笑，楚囚对泣后千年。钟山唤客长南望，江水留人懒北还。强管兴亡谈不尽，枉教吟杀夕阳蝉。
踉蹡儿孙忽满庭，折荷骑竹臂春鶑。巧楼后夜邀牛女，留钥今朝送化生。节物催人教老去，壶觞拜赐喜先倾。醉眠管得银河鹊，天上归来打六更。
新酿秦淮鸭绿坳，旋熬粔籹蜜蜂巢。来禽浓抹日半脸，水藕初凝雪一梢。岂有天孙千度嫁，枉同河鼓两相嘲。渠侬有巧真堪乞，不倩蛛丝罥果肴。
数点飘萧供晚清，二更倾泻到天明。雷驱云气如旋磨，雨遍山村却入城。簟面顿无秋后暑，檐牙最爱梦中声。尚书幸有为霖手，偏洒江东作么生。
已制青奴一壁寒，更搘绿玉两头安。谁言诗老眠云榻，不是渔郎钓月竿。醉梦那知蕉叶雨，小舟亲过蓼花滩。蹶然惊起天将晓，窗下书灯耿复残。
雨余赤日尚如炊，亭午青阴不肯移。蜂过无花绝粮道，蚁行有水遏归师。今朝道是中元节，天气过于初伏时。小圃追凉还得热，焚香清坐读唐诗。
可笑诗人山泽臞，平生枯淡不敷腴。已搜杞菊到诒厥，绝与木犀亲友于。挼入杯中金粟走，满浇天上桂华孤。醉眠绕枕两三朵，香冰肝脾酒更无。
夹路疏篱锦作堆，朝开暮落复朝开。抽心粔籹轻拖糁，近蒂燕支酽抹腮。占破半年犹道少，何曾一日不芳来。花中却是渠长命，换旧添新底用催。
一搭山村一搭奇，不堪风物索新诗。稻花雪白糁柳絮，柘子猩红团荔枝。行者自愁居者乐，晴时即热雨时泥。问知桐汭多程在，未说宣城与贵池。
歇处何防更歇些，宿头未到日头斜。风烟绿水青山国，篱落紫茄黄豆家。雨足一年生事了，我行三日去程赊。老夫不是如今错，初识陶泓计已差。
莫过溪桥银树林，溪深未抵路泥深。清风一阵掠人面，晴色半开关客心。远岭惹云秋里雪，淡天刷墨晓来阴。几多好句争投我，柳夺花偷底处寻。
溧水南头接建平，丫头儿子便勤耕。疏麻大豆已前辈，荞麦晚菘初后生。席卷千山为一囿，天怜春种赐秋成。不如老圃今真个，樊子何曾透圣扃。
一岁升平在一收，今年田父又无愁。接天稻穗黄娇日，照水蓼花红滴秋。风有炎凉才顷刻，雨无朝暮政滂流。浪言出却金陵界，入却庐陵界始休。
长亭深处小亭奇，杂花粗蕤亦有姿。羊角豆缠松叶架，鸡冠花隔竹枪篱。不辞雨卧风餐里，可惜橙黄橘绿时。行到前头杨柳迳，平分红白两莲池。
行尽牛蹊兔迳中，忽逢平野四连空。意随白鹭一双去，眼过青山千万重。近岭已看看远岭，连峰不爱爱孤峰。一丘一壑知何意，疏尽官人著牧童。
过雨溪山十倍明，乍晴风日一番清。白鸥池沼菰蒲影，红枣村虚鸡犬声。肉食坐曹良愧死，囊衣行部亦劳生。不堪有七今成九，伧父年来老更伧。
秋阳嗔我紧追程，急泊临流一短亭。摘索风巾些子倦，苍茫水枕霎时醒。单牌双堠头都白，万壑千岩眼强青。不及溪边老亭父，一生卧护竹窗櫺。
道旁雨漱紫浮泥，高底成山下底溪。谷转峰回云出岫，沙翻石走草缘堤。波生蟋蟀漂新宅，水落蚍蜉识旧蹊。大地山河亦如此，看来只是许高低。
州在三峰最上头，上头高处更高楼。都将万壑千岩景，堆作双溪叠嶂秋。晚雨才收山尽出，暮天似水月如流。敬亭堪喜还堪恨，领得风光揽得愁。
双溪叠嶂旧知名，投老初登眼不醒。一雨飞来四天黑，乱云遮断万峰青。急呼月色开秋色，夺得昭亭与敬亭。自笑诗翁犹狡狯，不饶山鬼弄精灵。
轿中万兀路千萦，死尽村鸡无一鸣。落月正明知未晓，暗泉甚远只闻声。自缘客子行来早，岂是秋天不肯明。午热未来先下店，却将昼睡补宵征。
我来秋浦政逢秋，梦里曾来似旧游。风月不供诗酒债，江山长管古今愁。谪仙狂饮颠吟寺，小杜倡情冶思楼。问著州民浑不识，齐山依旧俯寒流。
西山落日浴长江，并贯清溪作一光。千嶂围来天四合，孤城涌出水中央。楼台玉塔云间见，杨柳金堤镜里长。客子要穷秋浦眼，翠微亭上上清旁。
蓼岸藤湾隔尽人，大江小汊绕成轮。围蔬放荻不争地，种柳坚堤非买春。匏瓠放教俱上屋，渔樵相倚自成邻。夜来更下西风雪，荞麦梢头万玉尘。
荻篱萧洒织来新，茅屋横斜画不真。干地种禾那用水，湿芦经火自成薪。岛居莫笑三百里，菜把活它千万人。白浪打天风动地，何曾惊著一微尘。
芦挥麈尾话清秋，柳弄腰支舞绿洲。引得江风颠入骨，戏抛波浪过于楼。十程拟作一程快，一日翻成十日留。未到大江愁未到，大江到了更添愁。
水乡泽国最输农，无旱无干只有丰。碧豆密争桑荫底，绿荷杂出稻花中。是田是沼浑难辨，何地何村不一同。若遣明年无种子，却愁闲杀雨和风。
谪仙携妓戏人寰，也被千花妒玉颜。半点闲情千古恨，一波秋水两春山。锦袍宫烛云霄上，白苧乌纱江海间。欲寄双鱼招醉魄，月轮捉了蚤言还。
山拆江通万里流，菱花双照茧眉头。扫除却月横云样，别有颦风蹙雨愁。明月入波那可捉，长庚伴月本同游。君看夜夜青天上，渠与姮家分管秋。
函关只有一穰侯，瀛馆宁无再帝丘。天极八重心未死，台星三点坼方休。只看壁后新亭策，恐作栘中属国羞。今日牛羊上丘垅，不知丞相更嗔不。
全家先遁却谁知，匹马西归也大奇。出昼莫嫌三宿恋，坏麻不待七年迟。风生折槛人无古，水绕圜桥士有师。六一澹庵乔木在，今秋新长雪霜枝。
白头灯火共书林，自少论交老慰心。官职坏人饧里鸩，忠贤到骨锻中金。朝阳鸣凤祗今见，夜雨对床何日寻。回雁峰前雁回后，紫薇红药待渠吟。
琳宫朝谒早追趋，漏尽铜壶杀点初。半缕碧云横界月，一规银镜裂成梳。自拈沉水祈天寿，散作非烟满玉虚。已被新寒欺病骨，柳阴偏隔日光疏。
河出昆仑江出岷，风吹不断浪花春。但看此水源无竭，底用玄谈谷有神。老健便为仙放杖，斧斤祗在袜生尘。东家自有仁山诀，方士何曾悟一真。
小春活脱是春时，霜熟风酣日上迟。晚蝶频移猎残蕊，惊禽冲过倒垂枝。暂闲何似长闲好，无事非关了事痴。三径一筇人不见，假山以外菊花知。
匆匆又过一阳生，睡恰浓时梦忽惊。帘幕深沉人四寂，阶除点滴雨三更。灯摇芒角开成晕，风吸窗櫺过后声。不是寒鸡寒似我，如何不肯唤天明。
西岘山光照旧庐，北湖水色漾新居。翠鬟夜欲凌波去，玉镜晨当扫黛初。万壑千岩双不借，轻风细浪一夫须。来书便当催诗雨，雪后灯前卷复舒。
一张五色石湖云，天上吹来堕小轩。化作虹桥倚钟阜，渡将老子到吴门。黄钟路鼓鸣清庙，玉戚金支舞泰尊。乃是寄侬诗数纸，却拈瓌怪向谁论。
康鼎才来顿解颐，卢能自笑未经师。分无枫落吴江句，博得池生春草诗。木李抛将引琼玖，诗筒从此走符移。蛤蜊龟壳非难办，只问先生汗漫期。
再见横山滴眼新，山曾劝我脱官身。灯笼箫鼓年年社，酒盏鶑花处处人。忽忆诸公牡丹会，转头五柞去年春。野云墟月空荒寺，两袖寒风一帽尘。
百五佳辰匹似无，合教追节却离居。万家寒食初归燕，一老春衫政蹇馿。耄柳已僧何再发，孺槐才爪可迟蔬。儿书早问归程日，不用嗔渠只笑渠。
海棠桃李雨中空，更著清明两日风。风似病癫无藉在，花如中酒不惺松。身行楚峤远更远，家寄秦淮东复东。道是残红何足惜，后来并恐没残红。
莫笑孤村小市头，花边人出浦边游。绿杨拂水双浮鸭，碧草粘天一落鸥。懒困风光酣午睡，阴沉天气嫁春愁。阿谁道是清明节，我对清明唤作秋。
我岂忘怀一亩居，谁令爱读数行书。秋南春北雁相似，柳思花情鶑不如。上市鱼虾村店酒，带花菘芥晚春蔬。长亭一醉非难事，造物相撩莫管渠。
客子泥涂正可怜，天香国色一枝鲜。雨中晚敛寒如此，烛底宵暄笑粲然。自觉玉容微婉软，急将翠掌护婵娟。江南也有新丰市，未羡宾王酌圣贤。
天下花王绝世无，侬家移得洛徽苏。花头每朵一千叶，亲手前春五百株。雪白猩红相映带，娇黄酽紫更敷腴。乡魂开眼归将去，飞过长江彭蠡湖。
去秋行部惨山容，得似春山意态浓。嫩绿峰当新雨后，乱红花发烂晴中。仙姿玉骨丹青写，雾鬓风鬟锦绣幪。染得笔头生五色，急将描取入诗筒。
径夹长松照地青，眼看高阁与云平。出林殿脊先知寺，满路花枝未见鶑。上到峰头千嶂合，下临岭脚一溪横。山寒入骨冰相似，冰杀人来却道清。
薄日烘云未作霞，好峰怯冷著轻纱。绝怜山色能随我，政用花时不在家。骑吏那愁千里远，牡丹各插一枝斜。细看文脊空多肉，不似青阳看九华。
不住宽乡住瓮门，那知世上有乾坤。环将峻岭包深谷，围出余天与别村。茅屋相挨无着处，花溪百折不教奔。江淮地迥寒无价，宣歙山寒更莫论。
昨日山行尚有村，今朝岭塞更无门。仰攀苔磴上绝顶，却倒篮舆下峻峦。身觉去天才寸许，岸临无地不堪看。前头尚有芙蓉在，此岭难登未是难。
说尽山寒未识寒，此间寒不是人间。岩崖泉冻琉璃涧，冰雪云封翡翠山。一担衣裳都著尽，两边窗子更深关。耸肩缩颈仍呵手，无策能温两脚顽。
已被山寒病老身，车徒溪涉更艰勤。雾皆成点元非雨，日出多时未脱云。猿鸟一声人不见，松杉四塞径无痕。十分晴暖侬何福，肯借曦光三五分。
谁遣诗家酷爱山，爱山说得口澜翻。千峰万岭争投奔，一陟三休却倦烦。堆案满前何处著，枯肠饱后岂能餐。残岚剩翠浑无用，包寄金陵同社看。
天知老子厌凡山，别放潜瓌伏宝看。一行横林遮岭脚，两峰如笋出云端。举头瞥见还惊遁，到骨清奇特地寒。彼此相遭有缘法，悔将嗔喜触巑岏。
天齐玉立万孱颜，三日深行紫翠间。便是昨来千佛阁，望中见此两州山。诗家寒刮少陵骨，宫样高梳西子鬟。祗好遥看莫登览，今晨登处鬓都斑。
金陵江水只咸腥，敢望新安江水清。皱底玻璃还解动，莹然酃渌却消酲。泉从山骨无泥气，玉漱花汀作珮声。水记茶经都未识，谪仙句里万年名。
通宵不睡睡方奇，梦里惊闻新子规。祗是一声已肠断，况当三月落花时。不论客子愁无那，便遣家人听亦悲。归到江西归始了，江东归得未为归。
又过峥嵘两峡间，也无溪水也无田。岭云放脚寒垂地，山麦掀髯翠拂天。碧玉屏风吹不倒，青绫步障买无钱。诗人富贵非人世，犹自凄凉意惘然。
诗酒如今谁主盟，须还酣赋老先生。三杯两盏鶑花底，一斗百篇谈笑成。太白自翻新乐府，小蛮度入妙歌声。生前身后名兼饮，二事何曾有重轻。
金印龙章属市朝，清风明月属渔樵。世皆蛮触君知止，渠自王公我岂骄。真个归田何必赋，自家甘隠不缘招。老夫三径都荒了，松菊虽存已半凋。
莫道莼鲈不近名，尽谈鹏鷃未忘情。醉中赌得苕溪月，醒后还输茂苑鶑。岂但二豪俱不见，向来三杰亦何成。有人来问适庵趣，便是公荣也一觥。
屠门深闭底须愁，土锉无烟也莫羞。笋便落林犹胜肉，蕨才出土更烧油。万钱下箸今安在，一饭流匙饱即休。吾道藜羹元不糁，至今讳杀古陈州。
绝顶仙人富宝熏，水沉山子不论斤。堆从平地到天半，并作清香一炷焚。烟绕翠鬟苍玉佩，身披白縠素罗裙。更将万斛蔷薇露，酒作桑麻万顷云。
看尽徽苏谱与园，牡丹未见粉丝君。春罗浅染醋红色，玉板蹙成裙折纹。头重醉余扶不起，肌香淑处澹仍芬。老夫生有栽花癖，客里相看为一醺。
紫玉盘盛碎紫绡，碎绡拥出九娇饶。却将些子郁金粉，乱点中央花片梢。叶叶鲜明还互照，婷婷风韵不胜妖。折来细雨轻寒里，正是东风拆半包。
黟祁二邑水分源，到此同流怒政奔。忽值两山盘作峡，更峨双石插为门。中通翠浪才容线，仰看青天细似盆。滟滪瞿唐姑未问，祗经此险已销魂。
步下新船试水初，打头揽载适逢予。一椽板屋才经雨，两面油窗好读书。剩买春风木芍药，乱𥮾棐几竹籧篨。清溪浮取松亭子，赏遍千山不要馿。
上得船来恰对山，一山顷刻变多般。初堆翠被百千折，忽拔青瑶三两竿。夹岸儿童天上立，数村楼阁电中看。平生快意何曾梦，老向阊门下急滩。
当面峰头些子云，坐看吹作雨纷纷。朝来山路能愁我，今者溪船正要君。远岭轻盈横皱縠，明窗撩乱触惊蚊。犹争新涨一篙碧，遮莫飘萧二十分。
选甚天时晴未晴，舟行终是胜山行。篷忺雨点斜偏好，枕惯波声梦不惊。幸自车徒小休息，又闻鼓笛闹将迎。偶然回首来时路，一夜霜毛一倍生。
无家不住曲溪边，祗种高山不种田。绝壁入天天入水，乱篙鸣石石鸣船。百滩春浪雪头过，两岸林花镜底眠。归路商量更舟楫，庐山彭蠡好风烟。
田底泥中迹尚深，折花和叶插畦心。晚秧初撚金狨线，先种输它绿玉针。云垄雾畴俱水响，丝风毛雨政春阴。莫听布谷相煎急，且为提壶强满斟。
山店春光也自妍，芙容渡口数家村。笋舆低过金沙架，篱落疏围芍药轩。孤客倦游殊寂寞，两花作意与温存。可怜经眼匆匆去，不折红香倒绿尊。
饥望炊烟眼欲穿，可人最是一青帘。双渠走水穿三店，独树欹流荫两檐。窗扇透明仍挂上，炉香未烬更多添。山村祗苦无良酝，嫌杀芳醪似蜜甜。
月华无满亦无亏，天借寒光劣半规。长挂冰盘下弦魄，新生丹桂出轮枝。偏令南省登金客，争赋东堂片玉诗。传语姮娥还有妹，请分一个住幽奇。
灵山相识已平生，雨后精神见未曾。一朵碧莲三万丈，数来花片八千层。云姿雾态排天出，竹杖芒鞋欠我登。羡杀峰头头上寺，厌山不看是诸僧。
偶于古柳系春船，云放千峰月满川。跳入广寒宫里坐，下看碧玉镜中天。斯须万象都成雪，遮莫三更且未眠。归到金陵入官府，梦中说梦也无缘。
大龟昂首瞻南天，仙人赤脚骑龟肩。小龟一双走随母，指爪穿尽追不前。仙人不知卜何事，踏脱绿毛纷满地。老夫也要钻一钻，何日故园遂归计。
人笑戎葵定自痴，不愁曦景蚤兼迟。便令隔雾光难到，也则倾心苦为谁。卫足平生非我志，向阳一点只天知。话头试问伯休父，休父丹衷便是葵。
梅竹来禽带月栽，牡丹菡萏照江开。新安见底正如此，旧雨故人从不来。秀色野香供雪饮，名章俊语用云裁。无论独乐兼同乐，盏面春风翠作堆。
葵心一岫卓南涯，秀野诸峰走北来。中起新亭双奄有，尽驱景物四边回。木居士作煨尘叹，孤竹君真梁栋材。知有此亭无此样，并烦与可洒松煤。
湖外庐山已见招，春风好送木兰桡。青天挟日波中浴，白昼繁星地上跳。万顷琉璃吹一叶，半簪霜雪快今朝。庐陵归路从西去，却峭东帆趁落潮。
横洲送我忽俱还，四顾无边已惨颜。雪浪撞天吞几子，𪿫云将雨起西山。一声霹雳从空下，万丈金蛇掣斗间。舟子惊呼总无色，平生忠信且今番。
山根玉泉仰面飞，飞出山顶却下驰。自从庐阜泻双练，至今银湾干两支。雷声惊裂龙伯眼，雪点溅湿姮娥衣。寄言苏二李十二，莫愁瀑布无新诗。
东坡太白两诗翁，诗到庐山笔更锋。倒挂银河分一派，擘开玉峡出双龙。天孙织锦机全别，仙子裁云手自缝。界破青山安用洗，涴它瀑布却愁侬。
人似隆中汉卧龙，韵如江左晋诸公。四川全国牙旗底，万里长江羽扇中。玉垒顿清开宿务，雪山增重起秋风。近来廊庙多西帅，出相谁言只在东。
谕蜀宣威百万兵，不须号令自精明。酒挥勃律天西椀，鼓卧蓬婆雪外城。二月海棠倾国色，五更杜宇说乡情。少陵山谷千年恨，不遇丘迟眼为青。
蜀人诧蜀不能休，花作江山锦作州。老我无缘更行脚，羡君来岁领遨头。碧鸡金马端谁见，酒肆琴台访昔游。收入西征诗集里，忆侬还解寄侬不。
动地风来觉地浮，拍天浪起带天流。舞翻柳树知何喜，拜杀芦花未肯休。两岸万山如走马，一帆千里送归舟。出笼病鹤孤飞后，回首金笼始欲愁。
艮斋引袖出明光，归卧西江一草堂。种满山中浑是桂，怪来月窟更无香。九秋金粟供朝饭，三径黄花并夕粮。履上星辰冠上豸，一时脱却濯沧浪。
天色轻阴小霁中，昼眠初醒未惺松。梅横破屋无多雪，云放东山第一峰。不道风光亏此老，将何功业答残冬。土羔菜甲鹅儿酒，醉入梅林化作蜂。
旁招近侍自江都，两岁何曾见国姝。看尽满栏红芍药，只消一朵玉盘盂。水精淡白非真色，珠璧空明得似无。欲比此花无可比，且云冰骨雪肌肤。
相国来临处士家，山间草木也光华。高轩行李能过李，小队寻花到浣花。留赠新诗光夺月，端令老子气成霞。无论藏弆传诒厥，拈向田夫野老夸。
桃李今春胜去春，添新换旧却重新。冥搜奇特根窠底，妙简团栾树子匀。移处带花非差事，登时著子亦娱人。坡云十载方成荫，未解诚斋别有神。
旋作东陂已水声，才经急雨恰新晴。提壶醒眼看人醉，布谷催农不自耕。一似老夫堪笑死，万方口业拙谋生。嘲红侮绿成何事，自古诗人没十成。
君居东浙我江西，镜里新添几缕丝。花落六回疏信息，月明千里两相思。不应李杜翻鲸海，更羡夔龙集凤池。道是樊川轻薄杀，犹将万户比千诗。
欲知一雨惬群情，听取溪流动地声。风乱万畴青锦褥，云摩千嶂翠瑶屏。行人隔水遥相语，立鹭摧枝忽自惊。岁岁只愁炊与酿，今愁无甑更无瓶。
山居道是没空庭，不道诚斋敞更明。万里青天元是水，半轮皎月忽成冰。只今夏热已如此，若到秋高何似生。玉兔素娥兼老子，三家一样雪鬅鬙。
西昌有客学南昌，衣钵真传快阁旁。坡底诗人梅底醉，花为句子蕊为章。想渠蹋月枝枝瘦，赠我盈编字字香。若画江西后宗派，不愁禽贼不禽王。
暑里街头可久停，今宵无月也宵征。一天星点明归路，十里荷香送出城。山轿声声柔𫇛紧，葛衣眼眼野风清。五更月出还家了，不早相期作伴行。
寄老山林度懒残，新秋又是一年年。青编翠竹风窗月，白酒红蕖水槛天。暑欲谢时偏更毒，侬当醉后恕渠颠。者稀尚隔来年在，且釂今宵药玉船。
截山剜沼贮泉流，旋种鯈鱼绝善游。细数未齐还已乱，群嬉半没忽全浮。荷钱荇带来复去，雪片银花稀却稠。我乐自知鱼似我，何缘惠子会庄周。
际晚溪游暮欲归，追凉逐胜却成迟。月如醉眼生红晕，山作愁眉带淡姿。天下无人闲似我，秋边有句说从谁。弟兄一再更相送，行到更深笑不知。
睡思初酣过午强，起来四顾已斜阳。添糊窗隔无风气，旋晒衣裘有日香。旧雨不来从草绿，新丰独酌又花黄。去年重九穷忙过，可遣今年更作忙。
手探卢溪颔下珠，词林再啸老於菟。不餐烟火惟存骨，吟杀江山失却须。锦里鶑花余故宅，灞桥风雪入新图。只今醉卧长松下，犹要熊儿捉辔无。
东园一日走千巡，又见龙飞第一春。桃李成阴侬已老，江山依旧岁还新。穿花踏影浑无日，隔径闻声不见人。学省同寮各星散，白云珍重伴闲身。
牡丹又欲试春妆，恼得闲人也作忙。新旧年头将替换，去留花眼费商量。东风从我袖中出，小蕾已含天上香。只道开时恐肠断，未开先自断人肠。
四面周遭国艳丛，危亭顿在艳丛中。天开锦幄三千丈，日透红妆一万重。积雨乍晴偏楚楚，东风小缓莫匆匆。为花一醉非难事，且道花𬪩复酒𬪩。
咫尺东园千里遥，欣逢小霁略逍遥。鹭穿秧稻新黄脚，虫秃金沙嫩紫条。城市檐间堪系缆，山溪夜半失危桥。匆匆行散还归去，一阵飘萧不见饶。
随牒江湖四十年，寄名台阁两三番。全家廪食皆天赐，晚岁祠官是地仙。匹似分司转闲散，也无拜表及寒温。明朝更省毛锥力，十字名衔尚请钱。
行尽三江与五湖，江湖元只近吾居。一陂秋水镕银汁，万里青天落玉壶。每约弟兄人定后，恣看风露月来初。老夫诗句休拈出，漏泄南溪奇观图。
兰溪倾盖杏风残，桂岭离裾菊露寒。听子新诗过夜半，吹侬秋思入云端。往吟平地千苍玉，还忆孤舟一钓竿。四海如今习凿齿，大官莫作小官看。
柴门草径尽莓苔，不放黄尘俗子来。诗客清晨冲雨入，梅花一夜为君开。飘萧落叶残灯火，陆续清谈浊酒杯。二十六年才四见，骊驹抵死祗相催。
人入溪园自掩门，溪流新落两三痕。杖藜紫菊霜风径，送眼丹枫夕照村。行住忽然忘近远，阴晴未肯定寒暄。多时不出今聊出，牧子樵儿一笑喧。
抛笏投簪四见秋，宦情世味两俱休。尘随日影穿窗喜，叶卷风声刮地愁。文武自匀香底火，圣贤教带老时𥬠。夜来富贵非人世，梦钓沧浪雪满舟。
瑶霜珠露两相鲜，玉宇金钲万里宽。欲作一晴多少日，早知祗费数朝寒。暴禾场里鸡豚乐，试笔窗前纸墨干。儿女莫餐新淅饭，打头荷甔且输官。
野果山蔬未要多，浊醪清酒尽从他。不于两盏三杯里，奈此千愁百恼何。山倒莫教扶玉树，尊空别得借银河。少陵一语君知么，不见堂前东逝波。
谁曾白日上青天，谁羡千钟况万钱。要入诗家须有骨，若除酒外更无仙。三杯未必通大道，一斗真能出百篇。李杜饥寒才几日，却教富贵不论年。
一月秋阴一日晴，山禽相贺太丁宁。不愁白发千茎雪，随喜黄庭一卷经。晚雾薄情憎远岭，夕阳死命恋危亭。孤吟道是无人觉，松竹喧传菊细听。
忙里清流也带尘，闲中底物不长新。水将树影挥空帚，枫换秋容作好春。自是不归归便得，老来下笔笔如神。鶑花煎煼无虚日，贱相诚斋一老人。
得得今年未有寒，天公小靳不全判。欲呈瑞雪飞花样，先遣浓霜起草看。瓦脊生尘总琼玉，梅梢著粉忽琅玕。老夫到老嫌冬热，十指朝来出袖难。
油帘雪白日华红，老子良图策隽功。自晒绵裘并衲袴，谁知衣桁是薰笼。绝怜寒菊枯根底，留得残霜过日中。旧说冬干年定湿，试将今岁试南翁。
板桥再葺岸头横，茅屋新添树外明。山势追回一溪水，波光飞到万花亭。沉烟久冷炉犹馥，帘子闲垂脚自平。坐看千林总黄落，只余兰蕙向人青。
霜后前林一向疏，丹枫落尽况黄梧。犯寒侵早看残菊，怕热平生不拥炉。老眼读书长作睡，病身得酒忽全苏。好诗排闼来寻我，一字何曾撚白须。
小树梅花彻夜开，侵晨雪片趁花回。即非雪片催梅发，却是梅花唤雪来。琪树横枝吹脑子，玉妃乘月上瑶台。世间除却梅梢雪，便是冰霜也带埃。
山僮问游何许村，莫问何许但出门。脚根倦时且小歇，山色佳处须细看。道逢田父遮侬住，说与前头看山去。寄下君家老瓦盆，它日重游却来取。
捧檄亲庭归帽斜，肯临破屋玉川家。小留诗客三杯酒，试看山园几处花。君到东湖与南浦，时当芍药替金沙。却来书满参卿考，径泛银河犯斗槎。
作社朝祠有足观，山农祈福更迎年。忽然箫鼓来何处，走杀儿童最可怜。虎面豹头时自顾，野讴市舞各争妍。王侯将相饶尊贵，不博渠侬一饷癫。
东坡无地顿危身，天赐黎山活逐臣。万里鲸波隔希奭，千年桂酒吊灵均。精忠塞得乾坤破，日月伴渠文字新。祇个短檐高屋帽，青莲未是谪仙人。
先生初落海南垂，茅屋三间不到伊。更有高堂悬画像，幸无过客首新诗。古来贤圣皆如此，身后功名属阿谁。底事百年谭太守，却教宾主不同时。
午梦西湖泛烟水，画船撑入荷花底。雨声一阵打疏篷，惊开睡眼初䰒松。乃是池荷跳急雨，散了真珠又还聚。幸然聚作水银泓，泻入清波无觅处。
谁道古人今不如，龙生龙驹凤凤雏。太冲千载有孙子，笔端真可四三都。向来鹿鸣首送渠，至今银袍双袖乌。会逢玄晏为拈出，殿前作赋声第一。
只道花无十日红，此花无日不春风。一尖已剥胭脂笔，四破犹包翡翠茸。别有香超桃李外，更同梅鬭雪霜中。折来喜作新年看，忘却今晨是季冬。
还家五度见春容，长被春容恼病翁。高柳下来垂处绿，小桃上去末梢红。卷帘亭馆酣酣日，放杖溪山款款风。更入新年足新雨，去年未当好时丰。
不堪万虑搅中肠，打破愁城入醉乡。酒力尽时还又动，春宵短后却成长。浮思闲念纷无数，飞絮游丝遍八荒。看到东窗窗欲白，忽然一梦到羲皇。
封胡连璧雨中来，目送归鞍怅独回。隠几读书寒入骨，开门落雪皓平阶。急寻火阁温双手，自唤儿郎共一杯。念汝野梅官柳路，地炉松叶买茅柴。
监河曾赋鹿鸣篇，又奉潘舆上贡川。五子循环迎一母，十分酌玉祝千年。郁孤马祖饶行乐，柿栗来禽肥过拳。兰膳余闲翻故纸，曲江早趁燕花边。
今岁芳菲尽未忙，去年二月牡丹香。寒暄不定春光晚，荣落俱迟花命长。才一两朝晴炫野，又三四阵雨鸣廊。鞓红魏紫拳如蕨，而况姚家进御黄。
小烦上相领元戎，潭府千年一日雄。镜样洞庭那得浪，身为天柱不须峰。子房富贵云相似，中立安危国与同。帝恐我公招不出，那时虚左到今冬。
鹊语灯花两太谩，三朝五夜强相驩。打门军将还惊枕，破屋山人起著冠。知己书从天上落，焚香手把月中看。少陵泛爱虚名句，羡杀寒儒眼不寒。
相思命驾竟成休，投老寒盟岂自由。雪后风涛难访戴，山间生死总依刘。烦公赤手回青昊，容我清溪弄白鸥。穉子尚堪驱使在，门阑桃李未应秋。
亲交久别忽相从，饭罢相将拄瘦筇。深涧小桥聊驻步，胡床羽扇对西风。水声流入肝脾里，日影轻遮云气中。玉润即看朝玉阙，山居独自卧山翁。
偶因闲步散顽麻，倦唤胡床小歇些。飞上山头人似鹤，回看溪畔路如蛇。云烟极目知何处，松竹为门是我家。下得山来饥更渴，也无麦饭也无茶。
乌帽红尘愧子陵，绿蓑青笠晚寻盟。三千里外还家后，七十二回看月生。与子两人长对酌，笑渠万古浪垂名。醉翁若是真个醉，皂白何须镜样明。
雪茹冰餐入骨香，帽欹馿瘦尽诗狂。人传幼妇皆称绝，鬼笑家兄不姓方。细雨寒灯初梦短，断丝枯木一声长。上天已办河东赋，岂有长贫执戟郎。
四海九州虞雍公，擎天一柱雪山峰。厥孙俊逸诗无敌，下笔纵横剑有锋。旧日门生今白发，故人书札照苍松。掉头读得纱巾落，如对青云阮仲容。
柴桑卧病一茅庐，或棹孤舟或命车。道丧今朝逢祖谢，诗工独步过应徐。万山不隔相思字，数月之间两得书。廊庙方将访乔木，碧梧翠竹看新除。
诸弟山行归意忙，老夫雪卧病身僵。维风及雨岁云暮，不醉无归夜未央。五盏更搀三盏么，四更偏觉五更长。也知柏酒明朝近，且为梅花尽此觞。
雨露丝纶下玉宸，问天乞得个闲身。一生无恨长多感，三请归休恰四春。手板抽还大丞相，安车悬示后来人。从今万八百场醉，忽自称冤五柳巾。
等春不到怨春迟，又是红稀绿满枝。雨后晚花犹好在，槛前残醉欲醒时。百年人事皆如许，千载诗声亦浪垂。金印不争争钓石，更饶争得鬓边丝。
句法何曾问外人，单传山谷当家春。截来云锦花无样，倒写珠胎海亦贫。汗竹香中翻墨汁，扶桑梢上挂头巾。诗名官职看双美，向道儒冠不误身。
东皇封作万花王，更赐珍华出尚方。白玉杯将青玉缘，碧罗领衬素罗裳。古来洛口元无种，今去天心别得香。涂改欧家记文著，此花未出说姚黄。
江西春好不关渠，只说平园绝世无。牡丹百种移洛苑，海棠千树赛成都。坐令浮花并浪蕊，谁敢涂铅更抹朱。不应一朵翻阶艳，博得龙宫八十珠。
渠是花中异姓王，平园小试染花方。冰霜洗出春风面，翡翠轻棱叠雪裳。夜领素娥酌青女，晓看国色带天香。更将秋菊潭心水，滴作䒠茸月蕊黄。
忠显闻孙定不虚，西枢犹子故应殊。鸾停梧上遗风在，雁进松间得句无。剩有老农歌赞府，未多荐墨送清都。晦翁若问诚斋叟，上下千峰不要扶。
今古交情市道同，转头立地马牛风。如何听履星辰客，犹念孤舟蓑笠翁。馈药双奁芬玉雪，解包百果粲青红。看渠即上三能去，大小毗陵说两公。
云子香抄玉色鲜，菜羹新煮翠茸纤。人间脍炙无此味，天上酥陀恐尔甜。浑是土膏含雨露，何须醤豉与酰盐。茹毛祸首雍巫出，馋到熊蹯未属厌。
念君只欠一英雏，万事今君足也无。想见碧梧森翠竹，敢嘲老蚌出明珠。只今小德转春鸟，后日熊儿捉蹇馿。自古相门长出相，烟楼一撞莫教输。
寸云如絮起青原，飞空化作一碧山。天风吹上南斗边，砰然堕在快阁前。老彭有孙拉云住，海蜃吐楼压云去。日暮佳人来不来，朗诵汤休断肠句。
万峰飞入子城头，千里长江几上流。外面周遭苍玉笋，虚空幻出水晶楼。帘开雪月非三界，人立云霄更九州。一骑红尘北来底，平章军国恼公不。
崖谷求仙底有仙，金梯上去即仙源。山川第一江西景，风月无边相国园。十倍黄楼况黄阁，千寻青笔是青原。写成脚力犹强句，灯火笙歌特地村。
十年不梦软红尘，恼乱闲心得我嗔。两夜连翻约斋集，双明再见帝城春。鶑花世界输公等，泉石膏肓叹病身。近代风骚四诗将，非君摩垒更何人。
谁言天上张公子，飞下崆峒看晓晴。为爱东坡题八境，却同严助厌承明。诗来风雨荒凉后，语带江山紫翠横。更遣曲生相暖热，十年同社再寻盟。
如君大似陆云龙，一歕词场万马空。文透退之关捩子，骚传正则祖家风。三年拄笏南云里，两手投竿西日中。璧水蓬山剩虚席，儤筵趁取牡丹红。
儿时同客水中蟹，鸭脚林间索诗债。只今白发共青灯，一尊浊酒话平生。我才不及君才美，毛颖负君真差事。见说君家千里驹，看渠高大君门闾。
艮斋先生门下士，寒星向晓今余几。春风堂上刘更生，十年桂山问奇字。艮斋正派谁真传，更生得髓仍得肝。春风卷著两袖里，放出抟扶天地间。
大年小景真儿戏，郭熙远山闲故纸。东山一塔作毛锥，试点卢溪一溪水。洒出楼前千万峰，一一奔腾入楼里。金华仙翁强解事，攘我楼中新句子。
卧雪先生冰雪胸，小迂星履领元戎。草堂衣钵风骚将，花屋笙箫造化工。杜宇催归波正绿，海棠不睡烛斜红。遨头未了词头下，四世重新六五公。
抛官归隠七经年，睡杀山云笑杀天。剩雨残风黄帽底，颠诗中酒白鸥前。少年行路今已矣，厚禄故人书寂然。只有锦城袁阁学，寄诗赠药意悁悁。
诗吸三江卷五湖，雕琼为句字为珠。前身谢守吟澄练，今代世南行秘书。獬豸峨冠久尘醭，星辰听履即须臾。夜来飞入东园去，梦里分明觉后虚。
鹓行接翼复分襟，酒病诗愁老不禁。十载江湖千里月，一生金石两知心。悼亡君有安仁戚，归隠侬为梁父吟。早晚故人天上去，未应廊庙忘山林。
春风吹开孝廉船，撞星犯斗上九天。夜书细字灯前月，朝茹寒虀瓮中雪。何蕃省亲间一归，陆畅擢第各一时。此行归来上亲寿，桂枝满把香满袖。
龙尾名臣进宝奎，虎头移镇赴榕溪。握刀将帅迎牙纛，解辫戎蛮贡象犀。翠浪玉虹余昨梦，碧𥮾罗带入新题。凤池鸡树公栖处，早个云飞不要梯。
抛官九载卧柴荆，有底生涯底友生。白鹭鸬鹚双属玉，青鞋布袜一笭箵。赣江府主怜逋客，尊酒绨袍笃故情。天上故人今又去，碧云西望暮天横。